Lazans Proteksyon Sosyal-En servis a laporte bann ki dan bezwen\nParkont, i kler ki sa sistenm pe ganny abize. Se pour sa rezon ki en komite onivo anba direksyon Minis pour Zafer Sosyal, Devlopman Kominoter ek Spor, Msye Vincent Meriton, in ganny formen pour ede konbat labi.\nMinis pour Lanplwa ek Resours Imen, Manmzel Idith Alexander, i osi form parti sa komite.\nMinis Meriton ek Alexander i dir ki dimoun ki ankor for i bezwen rod en lanplwa e travay dir. Dan sa ka zot ava aret servi larzan kontribye par lezot travayer ki ava al pour bann dimoun ki vreman dan bezwen.\nSa lartik i en kontribisyon Lazans Proteksyon Sosyal e i donn leksplikasyon lo demars ki pe ganny fer pour ankouraz dimoun pour rod en lanplwa e ki mannyer bann benefis i marse.\nLazans Proteksyon Sosyal\nLazans Proteksyon Sosyal i sa nouvo lazans ki’n ganny kree pour asire ki tou Seselwa ki bezwen e merit lasistans sosyal ek lezot benefis ki ganny regle par lalwa Social Security Act i ganny asiste afen ki zot sitiasyon sosyal i amelyore.\nSa nouvo lazans pe entansifye zefor pour ede redwir lakantite dimoun ki depan lo lasistans finansyel e ankouraz bann ki kapab pour reste dan lanplwa.\nRol ek servis ofer par Lazans Proteksyon Sosyal\nSa nouvo lazans ki’n vin an operasyon le 1 Zanvye 2012 in ganny kree apre ki Fon Sekirite Sosyal ek Lazans Byennet Sosyal ti zwenn ansanm pour form en sel lorganizasyon.\nSa lazans i osi responsab pour amelyor akse avek lasistans sosyal e asire ki progranm proteksyon sosyal i enn ki soutenab e ki pou ede amelyor kalite lavi ek devlopman sosyal tou sitwayen.\nLazans Proteksyon Sosyal i osi responsab pour administre lezot peyman ki’n ganny aprouve tel parey allowance pour etidyan pos segonder, saler home carer ek lasistans pour Family Support; peyman pour repatriy lekor sorti Mahe pour al Praslin oubyen La Digue, peyman tretman spesyalize pour bann zanfan anba 12-an aletranze ki’n aprouve par Minister Lasante ek peyman pour kouver kou transportasyon bann dimoun aze ek bus pass pour etidyan lekol primer, segonder ek pos segonder ki servi bis piblik.\nLazans Proteksyon Sosyal i ofer 2 kalite lasistans:\n1. Lasistans finansyel ki ganny regle par lalwa ki apel Statutory Benefits\n2. Lasistans finansyel siplemanter ki atase avek bann kondisyon\nSak sa bann benefis i annan en tarif diferan ek serten kondisyon ki atase avek. Ler en dimoun i fer laplikasyon pour resevwar sa bann benefis i osi annan plizyer dokiman ki zot bezwen atas avek sa form laplikasyon. Sak benefis i demann diferan dokiman.\nI annan 10 sa kalite benefis\ni. Benefis Maternite\nTarif 2,120 roupi\nBann madanm ki dan lanplwa oubyen ki annan zot prop biznes i ganny sa benefis si zot tonm malad pandan zot lansentman oubyen apre lakousman.\nBann dokiman ki zot pou bezwen anmennen i:\n• Kart Idantite\n• Sertifika medikal\n• Laprev ki ou dan lanplwa oubyen self-employed\n• Detay kont labank\nii. Benefis pour Maladi\nSi en dimoun i dan lanplwa e i trouv li pa kapab travay tanporerman selman e non pa an konsekans en maladi ou en blesir ki in gannyen pandan ki i pe travay i kalifye pour ganny sa benefis.\nLazans Proteksyon Sosyal i asiste li avek 2,120 roupi.\nI bezwen fer laplikasyon pa plitar ki 7 zour apre dernyen zour ki in malad.\n• Kart Idantite Nasyonal\n• Laprev ki i dan lanplwa\niii. Benefis pour Blesir\nSa benefis i garanti en anplwaye oubyen en dimoun ki annan son prop biznes en parti son saler si i pa kapab travay tanporerman akoz en blesir ou en maladi ki i in gannyen pandan ki i ti pe travay.\nAnplwayer i pey pour sa premye de mwan ki son travayer pa kapab travay. Apre sa Lazans Proteksyon Sosyal i garanti sa anplwaye 2,120 roupi pour sa prosen 4 mwan ki i kontinyen pa kapab travay. Apre 6 mwan, ka sa dimoun i ganny refer avek Bord Medikal Fon Sekirite Sosyal.\nBann dokiman ki zot bezwen anmennen i:\n• Papye konze medikal sertifye par en zofisye medikal\n• Laprev ki ou dan lanplwa\niv. Benefis Disablement\nTarif Standar 2,120 roupi\nSi apre ki en dimoun in ganny Benefis Blesir pour 6 mwan e i ganny deklare par Bord Medikal Fon Sekirite Sosyal ki i parsyelman ou totalman pa kapab travay i kalifye pour ganny Benefis Disablement.\n• Papye medikal sertifye par en zofisye medikal\nv. Benefis pour Envalidite\nTarif 2,440 roupi\nEn dimoun ki ganny kouver e ki dan lanplwa ki trouv li parsyelman oubyen totalman pa kapab travay i kalifye pour ganny sa benefis.\nFodre ki i ti pe deza resevwar Benefis Maladi 130 zour oubyen 6 mwan pour li kalifye pou ganny Benefis Envalidite.\nFodre ou envalidite in ganny sertifye par sa group dokter ki lo Bord Medikal Fon Sekirite Sosyal.\n• Papye medikal ki montre degre ou enkapabilite pour travay sertifye par Bord Medikal Fon Sekirite Sosyal\n• Laprev ou reveni pour sak mwan\n• Levidans larzan ki antre dan ou lakour sak mwan\nvi. Benefis Sirvivan\nLer en dimoun ki ganny kouver i mor, serten manm son fanmir pros i ganny asiste finansyerman avek Lazans Proteksyon Sosyal. Sa benefis i enkli benefis pour en vev, en manman ki osi en vev. Dan ka kot en lanmor i arive dan travay manm fanmir sa viktim i osi ganny asiste anba Pansyon Lanmor Endistriyel.\n• Sertifika Lanmor\n• Sertifika maryaz si ou en vev\nvii. Benefis Depandan\nTarif pour Zanfan 1,010 roupi\nTarif pour Adilt 1,120 roupi\nI en logmantasyon lo bann lezot benefis personnel ki en adilt oubyen en zanfan ki depan lo en dimoun ki pe deza ganny asiste avek Lazans Proteksoyn Sosyal i gannyen.\nSa lasistans i ganny means-tested.\nFodre ki sa depandan pe reste dan menm lakaz e pe ganny sonnyen par sa benefisyer pour li ganny sa benefis.\n• Kart Idantite Nasyonal sa aplikan\n• Sertifika Nesans zanfan\n• Laprev ki zanfan pe al lekol a-plen-tan\n• Detay kont labank aplikan\nviii. Benefis pour Orfelen ek Zanfan Abandonnen\nTarif 1,280 roupi\nBann zanfan orfelen oubyen bann ki zot paran in abandonn zot i resevwar sa benefis sak mwan pour ed zot kapab viv byen.\nPour resevwar sa benefis, zanfan par lao 15-an i devret pe lekol a-plen-tan.\n• Sertifika lanmor sa de paran\n• Laprev ki sa aplikan in ganny apwente koman gardyen legal sa zanfan\n• Laprev ki zanfan pe lekol a-plen-tan\nix. Benefis Retret\nTarif 2,550 roupi\nTou sitwayen Seselwa ki’n reste Sesel pandan sa deryen 5-an avan i ariv 63-an i otomatikman kalifye pour ganny sa benefis.\nEn mwan avan ou ganny 63-an ou bezwen fer laplikasyon avek zofisye Lazans Proteksyon Sosyal dan ou distrik pour ou resevwar ou benefis retret.\nEn dimoun ki’n ariv 63-an e ki’n dan lanplwa e fer kontribisyon avek Fon Pansyon Sesel i bezwen al kot Fon Pansyon Sesel pour vwar si zot kalifye pour ganny Pansyon Retret ofer par sa Fon.\nPremye peyman i ganny fer dan distrik e apre sa i ganny transfer lo kont sa resipyan tou le mwan.\nFodre note ki si ou’n absante dan pei pour 6 peyman konsekitiv ou pa pou ganny sa benefis pour sa bann letan. Ou pou selman ganny peye pour sa mwan ki ou’n retourn dan pei.\n• Sertifika Nesans\n• Let sorti kot Fon Pansyon Sesel ki endike ki ou pa kalifye pou ganny Pansyon Retret ki zot ofer.\nx. Benefis pour Lanterman\nTarif 1,600 roupi\nLer en dimoun i mor, sa ki responsab pour fer laranzman son lanterman i resevwar sa benefis. Sa benefis i ganny servi pour pey bann depans son lanterman.\nBann dimoun ki zot reveni pa ase pour zwenn zot bann depans de baz i resevwar benefis siplemanter.\nPour en dimoun kalifye sa lasistans, son reveni ansanm avek reveni lezot manm sa lakour i ganny mezire par rapor avek depans debaz sa lakour. Si reveni total sa lakour i tonm par anba sa sonm etablir, la sa dimoun i kalifye pour ganny asiste.\n• Kart Idantite Nasyonal tou dimoun ki reste kot sa lakour\n• Papye lapey sa aplikan e osi pour lezot dimoun dan sa lakour\n• Bil elektrisite ek delo\n• Lagreman lòn lakaz oubyen resi peyman lakaz\n• Laprev lezot reveni parey alimoni pour zanfan\n• Dokiman kont labank\n• Dokiman ki en dimoun i annan par dan biznes\n• Dan ka kot en dimoun in ganny fer aret travay, dokiman ki montre peyman gratite/konpansasyon\nPour li kapab akonplir son misyon e donn en meyer servis, Lazans Proteksyon Sosyal in adopte bann nouvo stratezi travay.\nEnn sa bann statezi se ki bann zofisye oubyen Processing Officer pou baze dan tou distrik atraver pei a-plen-tan. Olye raport kot biro Oceangate House pou fer laplikasyon pour okenn lasistans sosyal oubyen en benefis, manm piblik i kapab fer sa dan zot distrik avek en zofisye Lazans. Sa bann zofisye pou osi donn konsey bann aplikan depandan lo laplikasyon ki zot vin fer.\nDan son zefor pour redwir lakantite dimoun ki depan lo lasistans finansyel, Lazans Proteksyon Sosyal pe osi travay an kolaborasyon avek lezot partener pour ankouraz bann dimoun ki pa dan lanplwa pour rod en travay.\nLefe ki dan lepase in annan labi dan sistenm kot bann aplikan in deklar fo lenformasyon, Lazans pe osi etablir lyen direk avek lezot lorganizasyon parey Lotorite Laysenns, Seychelles Revenue Commission, e departman lanplwa pour konfirm serten lenformasyon ki aplikan i donnen e osi ganny plis lenformasyon lo bann aplikan.\nSa i ava osi ede pou nou donn lasistans finansyel bann dimoun ki merite.\nRapel kont desizyon ki lazans in pran\nBann dimoun ki pa satisfe avek desizyon ki Lazans in pran konsernan en laplikasyon pour sa bann lasistans soyal swivan – benefis maternite, benefis lanterman, benefis retret, benefis pour orfelen ek zanfan abandonnen ek lasistans siplemanter – i kapab fer rapel atraver en Review Panel.\nSa aplikan i annan 14 zour apre ki in ganny rezilta son laplikasyon pour li fer rapel.\nPa vin depandan lo lasistans finansyel me rod en travay\nLazans Proteksyon Sosyal pe entansifye zefor pour ankouraz dimoun ki vin fer laplikasyon pour lasistans finansyel siplemanter ki pa dan lanplwa pou rod en travay.\nAn 2011, parmi sa 12,979 laplikasyon pour lasistans finansyel siplemanter, 4,153 ti fer laplikasyon akoz zot ti san en lanplwa.\nPour Zanvye 2012, total aplikan ti 1296 e parmi 351 ti san en lanplwa.\nLazans in alors komans en legzersis pour plas bann dimoun ki pa dan lanplwa e ki vin rod lasistans finansyel dan travay kominoter dan bann distrik. Olye zis donn zot larzan, sa bann dimoun i fer en travay ki enkli netway lanvironnman legliz, simityer, lopital e osi lakour bann dimoun aze.\nSa i osi en fason pour redonn bann ki pa ti pe travay pour en serten letan sa loportinite pour rekonmans travay.\nPour bann ki vin rod lasistans finansyel pour en dezyenm fwa akoz zot napa en lanplwa, zot bezwen montre omwen de levidans ki zot in fer prosedir neseser pour rod en lanplwa. Sa levidans pou osi ganny zistifye avek lorganizasyon konsernen.\nLazans Proteksyon Sosyal pe osi demann korperasyon tou dimoun pour ede dan lakonplisman son misyon pour donn zot en servis pli efikas.


Depi ki gouvernman in etabli e lans en progranm pour demokratiz sekter lenerzi an 2014 – Progranm Lenerzi Efikas e Renouvlab Sesel (SEEREP) – ki pe target sekter rezidansyel, kot bann konsonmater i ganny akse avek finans atraver en lòn labank a en to lentere tre ba pour aste bann teknolozi lenerzi renouvlab ek bann teknolozi elektronik ki servi mwens lenerzi, pa bokou dimoun ki pe pran sa lòn pour aste sa bann lekipman.\nDan en deklarasyon ki i’n fer devan Lasanble Nasyonal Mardi, Minis pour Lanvironnman, Lenerzi ek Sanzman Klima, Msye Didier Dogley, ti fer resorti ki depi ler sa progranm demokratizasyon in lanse selman 14 aplikasyon in ganny aprouve pour lòn dan 29 ki’n pas kot Komisyon Lenerzi ki pe zer sa progranm.\nPourtan sa lòn ki a en to lentere ba, i alaporte nenport endividi ki anvi servi mwens lenerzi e sirtou depans mwens lo elektrisite.\nMinis Dogley i dir ki gouvernman pe fer bokou atraver son Polisi lenerzi 2010-2030 kot i pe met bokou lanfaz lo konservasyon lenerzi, adopsyon lenerzi efikas e renouvlab. Depi ki sa polisi in adopte gouvernman in met anplas bann lenstitisyon, lalwa e anploy bann eksper ki neseser pour enplimant li. In osi fer bokou pour donn formasyon plis Seselwa dan sa domenn.\n“Sa ti neseser pour kas bann baryer ki egziste ki anpes devlopman dan sa sekter pran plas,” Minis Dogley ti eksplike.\nDan zefor pour rode akoz sa progranm pa osi popiler, pa pe mars byen, idantifye bann defayans e rekonmann bann solisyon, Komisyon Lenerzi avek sipor finansye Fon Global pour Lanvironnman in fer en letid konmansman sa lannen.\nAntretan Komisyon Lenerzi pe entansifye son zefor atraver serten travay pour amelyor sa progranm e sa i enkli :\n• en kanpanny ledikasyon ek ‘awareness’ pour fer sir ki piblik i annan ase lenformasyon lo sa progranm. Sa kanpanny pou osi target bann labank ek laboutik ki vann sa bann prodwi ki servi mwens lenerzi;\n• en prosedir enterim par Komisyon Lenerzi in osi konmanse pour sertifye detrwa lekipman elektronik ki servi mwens lenerzi anba regilasyon pour pa pey VAT.\n“Bi se pou fer sir ki nou annan sa bann prodwi lokalman e envantyelman annan en sistenm ‘labelling’ anplas,” Minis Dogley ti eksplike.\n•en lankadreman pe finalize par Komisyon Lenerzi e si i aprouve, i pou etabli en standar pour bann globki a fer ki bann ki incandescent pa pou kapab ganny enporte me zis bann ki efikas parey LED e serten CFL;\n• en standar minimonm pou osi ganny etabli lo bann sistenm Solar Water Heater pour asire ki nou annan zis bann ki bon kalite. Sa standar pou ganny etabli anba Seychelles Solar Water Heater Initiative ki Komisyon Lenerzi pe travay lo la.\nMinis Dogley i dir ki pour donn plis sipor sa progranm son minister pe regard dan bann diferan opsyon pour retir e dispose of bann teknolozi elektronikki pa efikas dan en fason pli soutenab e non pa zet zot dan landfill ou dan lanvironnman parey i le ka ozordi.\nI ti osi azoute ki resaman sa propranm SEEREP in ganny enkorpore dan sa Small and Medium-size Enterprise loan scheme. Sa i pou fasilit bann pti biznes pour osi akse sa progranm pour aste teknolozi lenerzi renouvlab ek teknolozi ki servi mwens lenerzi.\nsource: nation.sc link: http://www.nation.sc/article.html?id=250197


Seychelles Fire and Rescue Services Agency - Dife i parsyelman afekte restoran Chez Batista\nDife kot restoran tre renonmen dan distrik Takamaka, Chez Batista, i premye aksidan grav ki lazans servis tenny dife e sovtaz in rikorde pour sa lannen.\nSa lensidan ti ganny raporte avek sa lazans yer granmanten anviron 5er28.\nMsye Jones Madeleine, portparol sa lazans, ti esplike ki zot ti deplway en masin tenny dife ek en pick-up sortikot zot stasyon Anse Boileau ensi ki de lezot sorti kot zot stasyon anvil.\n«Ler nou zofisye ti arive, dife ti aflanm partou lo twatir sa restoran,» Msye Madeleine ti esplike.\nTwatir sa batiman in parsyelman ganny fer avek fey lantanyen, bann fey sentetik ensi ki avek tol.\nI ti azoute ki i pa ti pran bokou letan pour zot met sa dife anba kontrol e zofisye ti arive tenny dife konpletman ver 8er15 bomaten.\nDapre Msye Madeleine, twatir ek restoran in ganny parsyelman afekte me en lasanm ki pour zanfan sa propriyeter in ganny detrir konpletman.\n«Nou pe konmans nou lenvestigasyon e nou pa konnen egzakteman ki manyer dife in komanse me selman i montre ki i annan posibilite ki dife in konmans anler e apre in desann anba. Selman sa pa ankor ganny konfirmen,» Msye Madeleine ti dir\nNapa personn ki’n ganny blese dan sa lensidan.


Sa zonm ti dir sa letan i ti pe anbarke Praslin lo avyon pour vin Mahe Lendi. Lafouy dan son morso bagaz e lo avyon ti pli tar demontre ki sa zonm ti’n fer en fo alert. Sa lensidan ti ganny raporte lo erport Amitié Praslin Lendi ver 10er45 bomaten.\nFrancis Joseph Crispin ki reste Bel Air, Praslin ti kondann 2 fwa 8-an semenn pase pour 2 diferan lofans labi seksyel lo 2 diferan zanfan an 2008.\nSon 2 term prizon pe mars ansanm. Parkont sa 8-an pour sa 2 ka pou komans apre ki i konplet en lot 8-an prizon ki i ti kondannen 3 semenn pase pour en lot ka labi seksyel lo en zanfan anba laz. Sa i vedir ki pandan sa dernyen 3 semenn Francis Joseph Crispin in kondann 16-an prizon pour 3 diferan ka labi seksyel.\nLapolis in egalman raporte ki lakour in Lendi kondann Philip Fred ki reste Pascal Vilaz 8-an prizon pour lofans labi seksyel lo en fiy anba laz, en lofans ki Fred ti komet an Avril lannen pase.\nPeter Matombe ki reste Port Launay li in ganny en santans 4-an prizon pour lofans akt endesan kont en fiy anba 15-an.\nLapolis in raporteki Davis Lesperance ki reste Beau Vallon in kondann 3-an pour lofans antre dan lakaz ek 1-an edmi pour vole. Lesperance ti komet sa 2 lofans kot lakour en madanm Beau Vallon le 12 Fevriye 2010.\nSon 2 term prizon pou mars separeman.\nEgbert Morgan ki reste Anse Aux Pins in kondann 5-an prizon pour lofans sove pandan ki i ti an detansyon legal. Egbert ti komet sa lofans letan i ti sove prizon le 29 Me 2009.\nSa 5-an pou mars separeman avek en lot term 1-an ki in fek kondannen pour koz dimal son kamarad.\nTerence Charles ki reste Port Launay in ganny en kondannasyon 1-an 3 mwan pour kase ek 2-an pour vole dan lakaz – 2 lofans komet kot lakour en msye Beoliere le 12 Septanm 2011. Sa 2 term prizon Charles pou mars separeman ki fer li en total 3-an 3 mwan prizon.


Minis pour later ek lakaz i reponn kestyon bann manm Lasanble - Seychelles Nation\nMinis pour later ek lakaz i reponn kestyon bann manm Lasanble | 15 July 2020\nLazans ki zer propriyete gouvernman, Property Management Company (PMC), ti an 2018 ranmas en sonm 47 milyon roupi avek lavant bann lakaz gouvernman e lannen pase in ranmas en sonm 49 milyon roupi e pandan sa menm de lannen i ti osi ranmas 8 milyon roupi ek 8.8 milyon roupi respektivman e sa ti atraver bann lakaz ki i lwe.\nSete Minis pour Later, Lakaz ek Transpor lo Later, Madanm Pamela Charlette ki ti donn sa bann detay dan Lasanble Nasyonal yer bomaten letan i ti pe reponn en kestyon poze par manm elekte pour distrik Grand Anse Mahe, Onorab Waven William.\nAnsa ki konsern bann ka aryeraz e bann sonm larzan konsernen i konm swivan;\nAn 2018 ti annan 747 kliyan ki pe aste zot lakaz ki ti an retar avek zot peyman e sa ti fer en sonm 14.7 milyon roupi. Lannen pase 715 kliyan ti an retar e sa ti a en sonm 14.9 milyon roupi.\nPour bann kliyan ki pe lwe lakaz an 2018 ti annan 496 zot ki ti an retar avek zot peyman e sa ti kout gouvernman 15.7 milyon roupi. Pour lannen pase, 487 kliyan ti an retar e sa ti kout gouvernman 13.2 milyon roupi.\nMinis Charlette ti fer resorti ki sa bann sonm aryeraz in akimile dan kont PMC pandan plizyer lannen.\nAn sa ki konsern mezir ki pe pran pour kolekte sa bann larzan avek kliyan, Minis Charlette in dir ki depi konmansman lannen 2018, PMC in fer li mandatwar pour kliyan siny en salary deduction ou banker’s order letan zot ganny lakaz. I annan serten ka kot kliyan i dan lanplwa casual /self employed ki fer li difisil pour servi bann tel metod peyman e alors dan sa bann ka PMC i aksepte peyman atraver cash.\n«I enportan note ki mazorite kliyan (80%) zot fer zot repeyman atraver en salary deduction ou en standing order. Dan sa bann ka PMC i asir son repeyman,» Minis Charlette in dir.\nMe in fer resorti ki menm si i annan kliyan ki pe onor zot repeyman cash, PMC i fer fas avek bokou difikilte pour kolekte repeyman cash avek serten lezot kliyan.\nMe i dir ki zot konsyan ki avek kou lavi ki sanze, bann problenm sosyal e lezot ankor pe kontribye pour fer kliyan tonb dan ayeraz.\nMinis Charlette in eksplike ki PMC i annan en seksyon debtors ki dedye lo en baz kontinyel pour swiv e konsey bann kliyan ki pa konsistan avek zot peyman pour fer nouvo laranzman peyman e si neseser zot ganny en let warning apre ki bokou konsiltasyon in ganny fer avek sa bann kliyan. Minis Charlette i dir PMC i fer sorti en maksimonm trwa let warning. Si sitiasyon pa amelyore zot ka i ganny diskite lo en debt recovery committee ki ti ganny kree an 2018.\nSa komite ki enkli bann manm lo management PMC, i annan pour bi evalye bann ka kliyan ki pa pe onor zot repeyman. Zot ka i ganny prezante e komite i analiz tou zefor ki’n ganny fer pour kliyan rekonmans pey zot lakaz. Apre ki i ti’n donn Lasanble tou detay lo bann prosedir ki sa komite i swiv dan zefor pour fer sa bann kliyan revin annord avek zot repyman, Minis Charlette ti dir ki PMC i servi opsyon legal konman deryen opsyon dan ka kot en kliyan pa pe pey son lakaz.\nLakaz ki ankor annan twatir leternik Anse Boileau\nOnorab Phillip Arissol, manm elekete pour distrik Anse Boileau ti anvi konnen ki kantite lakaz Anse Boileau ki ankor kouver avek leternik.\nEski progranm retir twatir leternik i ankor an progre?\nKan eski gouvernman i annan plan pour konplet sa progranm retir tou twatir leternik lo bann lakaz?\nMinis Charlette ti dir son minister napa detay lo kantite lakaz dan distrik Anse Boileau ki ankor kouver avek leternik e ki minister napa en progranm spesifik pour retir twatir leternik lo bann lakaz prive an progre.\nDan ka kot i annan lakaz lo bann propriyete prive ki ankor kouver avek leternik e ki zot propriyeter i demann lasistans pour rekouver ou retir sa materyo, son minister i pare pour asiste avek konsey e sipor teknik pour ede fasilit sa louvraz dan fason appropriye pour asire ki napa risk ou danze pour lasante piblik. Sa i dan ka kot gouvernman i vwar ki sa endividi ou propriyeter napa mwayen pour antreprann sa louvraz. Bann propriyeter prive i osi kapab rod konsey avek departman lanvironman lo fason pour antreprann sa bann tel louvraz e pour ganny landrwa apropriye pour zet bann materyo ki ganny retire.\nMinis Charlette ti osi reponn plizyer lezot kestyon par diferan manm ki ti anvi nouvo update lo bann proze lakaz dan zot distrik parey distans ki demars pour konmans proze 24 lakaz dan distrik Glacis in arive, kan ki dezyenm faz redevlopman Nageon Estate Pointe Larue pou demare, ki distans departman later ek departman lakaz in arive pour ki lafanmir Confiance, lo ex-Poriza Estate, Carana, i ganny zot later demarke e osi zot lavant, parmi lezot size ankor ki annan pour fer avek lakaz ek later.


Dan Lasanble Nasyonal -Seychelles Nation\nDan Lasanble Nasyonal |10 July 2021\nLanket i ankor pe fer dan ka bann Seselwa ki pe ganny detenir kont zot volonte an Mwayenn Oriyan\nMinis pour Zafer Entern, Errol Fonseka, in konfirm sa 14 ka ki lo rikord lapolis kot bann Seselwa pe ganny detenir kont zot volonte dan bann pei Mwayenn Oriyan.\nI’n osi rekonfirmen ki 7 ka ladan pe ganny travay lola e parmi i annan de ka ki’n fini konplete e finalize e enn ladan i kot Prokirer Zeneral tandis ki lot i deza devan Lakour kot en sispe in ganny sarze pour lofans trafik imen ki fer i pa kapab donn plis detay lola.\nMinis Fonseka i dir ki pour rezon sekirite nasyonal ek sekirite serten bann endividi dan sa bann ka, i’n propoze ki i annan en rankont avek Komite Sekirite Nasyonal dan Lasanble pour diskit sa bann ka.\nMe minis ti osi azoute ki dan sa 14 ka i annan zis sa 7 ka ki’n ganny rikorde pour Mwayenn Oriyan e pour lezot ka lotorite Seselwa napa rikord e pa konnen egzakteman kote zot ete.\nMinis Fonseka ti donn sa bann detay dan Lasanble Mardi letan i ti pe reponn en kestyon par MNA pour Mont Buxton, Gervais Henrie, lo sa size.\nOnorab Henrie ti anvi en kont randi lo sa size e osi i ti anvi konnen ki plan gouvernman pe fer pour fer zot retourn Sesel pli vit posib e sen e sof.\nDan en kestyon siplemanter Onorab Henrie ti anvi konnen kan ki premye fwa ki lotorite Seselwa ti ganny met okouran sa sitiasyon e kwa ki’n ganny fer avek lenformasyon ki zot ti annan partikilyerman pour enform bann fanmir ki enn zot manm i manke e zot pa konnen kote i ete.\nMinis pa ti oule pronons son lekor lo sa pwen me i ti senpleman dir ki i ava kominik sa lenformasyon avek bann manm Lasanble plitar. Me an sa ki konsern enform bann fanmir, minis ti dir ki tou sa 7 ka ki zot pe adrese bann fanmir isi zot okouran lo ki pe arive.\nMinis ti osi azoute ki i annan serten travay ki pe ganny fer avek lezot departman e ankor i pa ti oule al dan tro bokou detay.\nSitiasyon Covid-19 dan prizon Montagne Posée\nTouzour dan lasanble sa semenn, Minis Fonseka ti dir ki servis prizon pe enplimant serten mezir pour zer e diminyen lenfeksyon Covid-19 parmi popilasyon prizonnyen.\nI ti dir sa letan i ti pe reponn en kestyon lo sa size par MNA pour Anse Boileau, Philip Arissol.\nSa bann mezir i konm swivan:\n- Tou bann travayer sa servis in ganny posibilite pour pran vaksen e sa ti konmans depi le 19 Zanvye sa lannen e aktyelman 90% bann travayer prizon in ganny vaksinen;\n- Tou bann kondannen e bann dimoun ki an detansyon provizwar ti ganny zot premye doz vaksen le 18 Mars e dezyenm doz le 8 Avril. 95% bann kondannen ek deteni in ganny vaksinen;\n- Vaksen pour bann ki vin lo rimann o fir e anmezir in konmans donnen apartir le 7 Me;\n- Tou bann travayer, kondannen ek deteni zot ganny donnen mask e bann vizit pour kondannen in redwir;\n- Bann travayer e osi bann nouvo kondannen ki antre zot ganny ‘screen’.\n- Tou le semenn Sirentandan Prizon i fer en rankont pour diskit sitiasyon Covid-19 dan prizon e landrwa i ganny dezenfekte trwa fwa par zour toulezour;\n- Dezenfekte lanmen ek lipye osi i ganny fer dan larantre e sorti bann fasilite prison;\n- Bann nouvo kondannen ek deteni i ganny mete dan en zòn detansyon e karantenn e zot ganny sirveye avan zot finalman antre dan fasilite prensipal prison;\n- En blok prizon i ganny servi konman en zòn izolatwar kan i neseser.\nMinis i dir ki ziska prezan 66 kondannen e 2 dimoun lo rimann in ganny teste pozitiv pour Covid-19 e sa i reprezant anviron 25% pour en popilasyon prizonnyen an mwayenn 272. I annan 3 kondannen ki’n refize pran vaksen ouswa zot annan serten rezervasyon pour rezon lasante. I’n osi annan 40 travayer ki ti pozitiv e zot tou zot in refer.\nAntretan Minis Fonseka in osi fer resorti ki i annan en dokter ki konsilte bann kondannen dan pti sant lasante prizon dan serten zour lasemenn e trwa ners ki vizit bann kondannen e osi administre metadonn toulezour e anmenmtan dan bann ka irzan prizonnyen i osi ganny admet kot sant lasante Anse Boileau kan i neseser.\nMinis Fonseka ti osi reponn plizyer lezot kestyon konsernan son minister tel parey resours pour ranforsi kapasite bann stasyon lapolis, leta stasyon lapolis Anse Etoile ki’n fermen tanporerman depi le 19 Mars akoz sitiasyon Covid-19. Apre bann lenspeksyon ti dekouver ki sa batiman i enfeste avek mwasi, alor desizyon ti pran pour ki sa stasyon i fermen. Me depi le 16 Zen, en parti biro ladministrasyon sa distrik in ganny konverti pour abrit stasyon lapolis.\nMinister responsible for land and housing answers Assembly members’ questions |21.07.2021\nIn the National Assembly |21.07.2021\nNational Assembly condemns weird discoveries in Anse Royale district |21.07.2021\nDemars pour retrouv larzan konpansasyon pour bann maren peser Seselwa i kontinyen |15.07.2021\nMinister Devika Vidot answers MNAs’ questions |15.07.2021\nNational Assembly approves Agency for Social Protection Amendment Bill 2021 |15.07.2021


Se son boper ki ti enform son konpanny, manman Archille Gabriel, ki son garson in pann e a son tour sa madanm ti enform lapolis.\nDapre boper Archille ler i ti ariv kot lakaz Lendi bomaten ver 6er45 Archille ti la e li apre i ti al repoze apre en lannwit travay. I azoute ki ler i ti leve ver 1er15 apremidi i ti tann lanmizik pe zwe for dan lakaz. I ti kriy Archille me ti napa repons e apre i ti trouv li pann kot en bout ki pe ganny azoute avek lakaz.\nLapolis ti ganny sa rapor pann ver 1er25 apremidi Lendi.\nLapolis in raporte ki Gerard Volcy ki reste Baie Lazare in kondann ankor sa semenn. Lendi lakour mazistra ti pas en santans 12-an lo Volcy pour kas lakaz ek 4-an pour vole. Nou a rapel ki Volcy ti an Mars sa lannen kondann en total 14-an pour 3 diferan lofans lye touzour avek kas lakaz e vole.\nLakour in ordonnen ki Volcy pou komans deservi sa term 16-an ki’n ganny pase lo li apre ki i konplet sa term 14-an ki in konmanse an Mars. Sa i vedir ki Volcy i annan en total 30-an pour fer prizon.\nLapolis in osi raporte ki i pe detenir 7 zonm aze an 19 a 29-an, sispe dan en lensidan kot 3 Endyen ki pe travay Sesel ti ganny vole zot larzan ek 2 telefonn portab La Promenade Dimans pase ver midi.\nApre ki rapor ti’n ganny fer Kordgard Santral, lapolis ti reponn pour asiste e dan lespas 1 erdtan edmi sa 7 sispe ki ti’n kas an 2 group ti ganny arete – 4 ti ganny arete ver 1er tandi ki 3 lezot ver 1er30 dan zanmerant Cable & Wireless.\nSwivan lanket dan sa ka, lapolis in reisi rekiper 1 sa telefonn portab ki zot ti’n vole pour zot viktim.\nSa 7 sispe ki reste dan diferan distrik lo Mahé ti ganny anmenn ankour Lendi e zot in ganny rimann pour repas ankour le 20 Zen.\nLapolis in ouver en lanket kont en zonm ki ti annan dan son posesyon en laptop ki pa ti pour li. Larestasyon sa zonm ti fer boner Lendi apremidi apre ki en zofissye ti’n kriy li pour gete kwa ki ti dan en goni ki ti avek li.\nSa zonm ti zet sa goni e taye me i ti ganny arete deswit apre. Lapolis ti plitar idantifye propriyeter sa laptop. Sa i en madanm ki son lakaz ti’n ganny kase dan distrik Mont Fleuri pli boner Lendi menm.


CARE ek legliz Ste Therese i organiz en sesyon ‘Praise & Worship’\nLegliz Ste Therese Plaisance ti vibre pour anviron 3erdtan yer bomaten avek bann sanson spirityel ek lapriyer pandan en sesyon ‘Praise & Worship’.\nSete anviron 500 zanfan lekol primer ek segonder sorti dan tou rezyon lo Mahé, apiye par zot ansennyan, paran, group lakoral ‘Praise & Worship’ Plaisance ek bann manm CARE ki ti fer distrik Plaisance rezonnen atraver bann sanson sega, sege, zouk, soul, eksetera.. an Kreol, Franse ek Angle, byen ritme ki fer bouze.\nPandan sa seans, bann zanfan ti osi priye e demann pardon pour bann keksoz mal ki zot in fer anver zot paran ek ansennyan e demann Bondye pour ed zot viv en lavi ki egzanpler ki a fer tou dimoun fyer.\nZot ti osi demann led pour reziste tou move tantasyon.\nSa ‘Praise & Worship’ ti ganny organize par lorganizasyon ki lit kont labi drog ek lalkol, CARE, ek Legliz Ste Therese, Plaisance.\nTenm sa ‘Praise & Workship’ ti ‘Selebre rezilyans spirityel’ (Spiritual resilience celebration) kot son bi sete pour ede e fer bann zanfan pran kontrol zot lafors entern ki ava ed zot pran bann bon desizyon rezilyan ler zot fer fas avek bann move lenfliyans.\nSa ‘Praise & Worship’ ti osi en lokazyon pour sa bann zanfan dir Bondye mersi pour ed zot dan zot lavi ensi ki zot bann ansennyan ek zot paran.\nSa ‘Praise & Worship’ ti ganny selebre par per laparwas Plaisance Pierre Maciela.\nPer Pierre, parey tou dimoun i apel li, ti dir i vreman kontan pour vwar sa kantite zanfan ki ti vin sa seans.\n“Pa zanmen aret priye. Priye bomaten, priye midi e priye aswar avan al dormi. Mon pou debout for avek Zezi akoz mon en zanfan Bondye e mon pou viv son laparol” ti bann mo refleksyon ki Per Pierre ti partaz avek bann zanfan pour ki zot met Zezi premye dan zot lavi avan tou lezot keksoz.\nBann lezot partener tel ki Paster Lannwit, Konsey Enter-relizye (Sifco), Sant Mont Royal, Sant Wellness parmi bann lezot ankor ti osi la pour donn zot sipor sa bann zanfan.\nDirekter CARE, Noella Gontier, ti dir ki rezilyans in form parti zot travay prevansyon toulezour e ki sa bout spirityalite i osi la baz pour rezilyans kot bann zanfan i met plis Bondye dan zot lavi konman en proteksyon kont bann fleo.\n“Nou konnen ki i annan en kantite ‘pressure group’ deor ki pe presyonn zot pour al dan drog, me nou nou pe ed zot pour debout for par sa levennman spirityalite ki vreman enportan,” Madanm Gonthier ti dir.\nI ti fer resorti ki i annan 2-an depi ki CARE pe travay lo sa konsep rezilyans spirityalite dan bann lekol.\nPatronn CARE, Sarah Rene, ti swet tou dimoun en bon seans e i ti dir bann zanfan ki zot bezwen priye e reste konnekte avek Bondye e fer bann bon swa ant sa ki mal ek sa ki byen.\n“Sak fwa ou fer en swa, fer en ‘rain check’ avek Bondye. Eski i byen sa? Eski i korek? Eski sanmenm ki mon devret fer? Si nou fer en tyek avek Bondye avan nou fer en keksoz, toultan i pou gard nou dan bon semen,” Madanm Rene ti dir.\nTou bann zanfan ki Seychelles NATION ti koz avek ti byen apresye sa seans an dizan ki zot in sante, byen danse, ti gou e bann sanson ti byen zoli pour sante.\nSerten ansennyan ki ti koze ti osi dir ki zot in byen apresye e serten in dir ki ti ava bon fer en seans koumsa detazantan e sa ti ganny fer resorti osi par Per Pierre ki’n dir ki sa bann moman lapriyer pour lev moral bann zanfan i en bon keksoz pour pei.\nSa sesyon ‘Praise & Worship’ ki ti konmans 9er ti ale ziska ver midi.\nYer ti dernyen zour lekol pour sa bann zanfan e zot vakans skoler kat semenm i konmanse Lendi le 14 Out.


Parti Lepep i organiz son 27enm kongre\nParey labitid sa kongre ti deroul Maison du Peuple dan prezans bann manm komite santral, bann responsab e komite distrik parmi lezot manm parti.\nDan son diskour pour ofisyelman deklar ouver sa 27enm kongre, Prezidan Parti Lepep, Msye James Michel, ki osi Prezidan Sesel, ti dir ki ler bann responsab ek lezot manm Parti Lepep i reini toulezan atraver sa kongre «se pour reafirm nou konviksyon dan lideal ki form labaz nou parti e sa se linite, solidarite, patriotism, lademokrasi, leta-d-drwa e travay dir».\n«Se pour montre nou konfyans ek respe pour lepep ki’n met nou la kot nou ete ozordi e se pour renouvle nou langazman ki nou pou kontinyen travay dir pour lepep,» Msye Michel ti dir.\nMsye Michel ti ankor enn fwa demann tou bann responsab parti pour reste konnekte avek bann dimoun dan zot kominote.\nVi ki sa kongre pe deroul a en moman kot Sesel pe prepar li pour selebre 20enm lanniverser son 3enm Repiblik, Msye Michel ti fer resorti ki nou’n akonpli bokou lo plan ekonomik koman sosyal malgre kontrent resours ek serten difikilte finansyel.\n«Me nou’n mentenir e ranforsi en polisi devlopman ki santre lo nou pep,» Msye Michel ti fer resorti.\nI ti dir ki koman en parti nou bezwen fyer nou lakonplisman e reste pli determinen ankor pour fer fas avek bann nouvo defi.\nI ti demann tou bann responsab parti pour enspir lezot atraver zot bon legzanp dan lavi toulezour.\n«Let-imen pa parfe me nou koman dirizan ek militan nou bezwen asire ki lasosyete pa zanmen montre ledwa lo nou akoz serten konportman negativ e aksyon kontrovers ki konpromet nou repitasyon,» Msye Michel ti dir.\nAn sa ki konsern bann lamannman konstitisyon parti, Msye Michel ti dir ki sa i swiv plizyer konsiltasyon ki’n annan lo tou nivo dan parti e an rezilta sa sekretaryat parti in resevwar plizyer rekonmandasyon ki komite santral in diskit afon avan entegre dan bann lamannman.\n«Sa bann lamannman i reflekte levolisyon dan striktir entern parti e zot pran an kont prosesis modernizasyon ki ti komanse le 2 Zen 2010. I pran an kont nou determinasyon pour reste konnekte avek nou pep,» Msye Michel ti dir.\nAn sa ki konsern bann selebrasyon ki pe deroule aktyelman pour konmemor zibile lor OAU/AU, Msye Michel ti dir ki «koman en parti ki’n lite pour lendepandans Sesel, nou rapel sipor ki OAU sa letan ti donn SPUP sa lepok pour nou liberasyon».\n«Fodre zanmen nou bliy rol ki OAU in zwe pour kontribye dan nou lalit pour vin en Sesel endepandan,» i ti azoute.\nVi ki lannen prosenn Parti Lepep pou selebre son zibile lor, Prezidan Michel ti dir ki sa kongre i vwar li ideal pour lans progranm aktivite pour konmemor sa lokazyon.\n«Pandan sa 12 mwan ki devan nou, striktir nou parti ek tou son bann lorganizasyon ki afilye avek li pou bezwen ganny mobilize pour angaz nou bann manm ek siporter dan realizasyon bann aktivite ki nou pe planifye pour konmemor sa levennman istorik,» Msye Michel ti dir.\nI ti fer remarke ki sa pou «en gran moman zibilasyon e en lekspresyon nou renouvelman dan kontinyite».\nSa kongre ti osi lokazyon pour onor 3 gran militan parti e rekonnet zot bann kontribisyon depi fondasyon parti ziska ozordi.\nSa 3 dimoun ti Madanm Sylvette Pool, Madanm Marina Pascal e Msye Olivier Charles.\nPour rezon lasante Madanm Sylvette Pool ek Msye Olivier Charles pa ti prezan e zis Madanm Pascal ki ti resevwar son tokenn rekonnesans dan lanmen Prezidan Michel.


Toule sispe I dan lanmor Shirleytine\nLapolis pe raporte ki sa zonm Takamaka avek sa fiy 18 an sorti Anse Royale, sispe dan lanmor Shirleytine Ernesta ki son lekor ti ganny dekouver dan leo Bougainville Merkredi le 4 Me in formelman ganny sarze devan lakour Siprenm ozordi apremidi pour lofans asosye avek mert.\nSa zonm in ganny sarze pou konplote e osi pou touy Shirleytine 21 an sorti Mont Plaisir tandis ki sa fiy 18 an ki ti ganny arete le 5 Me aswar li in ganny sarze pou lofans konplote e asiste pou komet lofans mert.\nTou le 2 akize kin aprezan ganny rimann prizon pou repas ankour le 14 Zen.\nSispe dan ka fatal Barbarons I ankor an detansyon.\nLapolis in raporte ki sa zonm 26 an e nonpa 28 an, drayver en loto ki ti ganny arete e detenir koman sispe dan aksidan fatal Stephane Juliette dimans swar Barbarons in ganny anmenn ankour yer apremidi, ganny retenir e reaparet ankor ankour ozordi bomaten kot lakour in ordonnen pour detenir li ankor ziska demen pou determinen si I pou kontinnyen reste lo rimann.\nSa ki kler dan sa fatal sepandan I ki Julienne tin ganny tape lo semen par loto ki ti pe ganny dray par sa zonm 26 an. Sa fatal ti ariv dan zanmerant laboutik ek Flat sitye obor semen Barbarons.\nO moman aksidan sa drayver sispe ki ti pe fer direksyon Grand Anse sorti bor Anse Boileau I dir I ti pe “overtake” en loto ki tin park lo kote lanmer ler sa garson sorti kot sa koto ti koup semen en sel kou an gran.\n2 Viktim lofans koz dimal grav I tir ka devan lakour kont zot agreser.\nLapolis in egalman raporte sa zonm fermye 31 an ki reste Cote D’or Praslin e ki ti lo rimann depi le 19 Me apre ki I tin ganny sarze devan lakour Mazistra pour lofans koz dimal grav e pour lagresyon fizik lo 2 son viktim in ozordi repas ankour kot in ganny large san kondisyon.\nSa developman in vin apre ki son 2 viktim in anba serman devan mazistra retir sa 2 ka kont li.


Ansenny ou zanfan akoz i byen pour travay\nKI OU pli kontan fer, travay oubyen zwe?— Napa nanryen mal avek zwe. Labib i dir ki bann landrwa piblik Zerizalenm ti ‘ranpli avek bann pti garson ek bann pti fiy pe zwe.’—Zekarya 8:5.\nSa Gran Ansennyan ti kontan get bann zanfan pe zwe. Avan vin lo later, i ti dir: ‘Mon ti konman en travayer abil akote Bondye, . . . mon ti toultan rezwir devan li.’ Nou vwar la ki Zezi ti travay avek Zeova dan lesyel. I kontinyen par dir: ‘Bann keksoz ki mon ti vreman kontan i bann dimoun lo later.’ Parey nou’n vwar avan sa, sa Gran Ansennyan ti vreman enterese avek tou dimoun, menm bann zanfan.—Proverb 8:30, 31.\nKi sa Gran Ansennyan ti kontan fer avan i ti vin lo later?\nOu krwar Zezi ti zwe ler i ti ptipti?— Petet wi. Me dan lesyel i ti en ‘travayer abil.’ Eski i ti travay osi lo later?— Dimoun ti apel Zezi “garson sa sarpantye.” Me i ti osi ganny apele “sarpantye.” Ki sa i montre?— Zozef ki ti pran swen avek Zezi konman son garson, ti’n bezwen montre li travay pour li vin en sarpantye li osi.—Matye 13:55; Mark 6:3.\nKi kalite sarpantye Zezi ti ete?— Dan lesyel, Zezi ti en travayer abil. Savedir i ti fer byen son travay. Ou pa krwar i ti fer byen son louvraz sarpantye osi lo later?— Sa letan bann sarpantye ti bezwen travay dir. Premyerman, zot ti bezwen al koup en pye dibwa, koup sa dibwa an morso, e anmenn dan lakour. Apre la, zot ti kapab travay avek sa dibwa pour fer latab, ban, ek lezot keksoz.\nOu krwar Zezi ti kontan fer sa travay?— Ou ti pou kontan si ou ti kapab fer bann bon sez ek latab ek lezot keksoz pour dimoun servi?— Labib i dir i bon pour en dimoun ‘trouv plezir dan son travay.’ Travay i donn nou en kalite plezir ki nou pa gannyen dan zwe.—Eklezyast 3:22.\nTravay i bon pour nou lespri ek nou lekor. Bokou manrmay i zis asize get televizyon, oubyen zwe bann zwe video. Sa i fer zot vin tro gro e zot napa lafors. Deplis, zot pa vreman zwaye e zot pa ni fer lezot dimoun zwaye. Ki nou bezwen fer pour nou zwaye?—\nDan Sapit 17, nou ti aprann ki pour nou zwaye nou bezwen donnen e fer keksoz pour ed lezot. (Akt 20:35) Labib i dir ki Zeova i en ‘Bondye ki zwaye.’ (1 Timote 1:11, NW) E parey nou vwar dan Proverb, Zezi ti “toultan rezwir devan li.” Akoz Zezi ti zwaye?— I ti donn en rezon akoz ler i ti dir: “Mon Papa i touzour pe travay, e mwan osi mon travay.”—Zan 5:17.\nLer Zezi ti lo later, i pa ti fer sa louvraz sarpantye tou son lavi. Zeova ti donn li en travay spesyal pour fer lo later. Ou konnen kwa?— Zezi ti dir: “Mon bezwen anons Bonn Nouvel konsernan Rwayonm Bondye . . . parski se pour sa, ki Bondye in anvoy mwan.” (Lik 4:43) Parfwa ler Zezi ti pres avek bann dimoun, zot ti krwar li e zot ti al rakont lezot sa ki i ti’n dir. Sa madanm Samariten ki ou vwar la ti fer sa.—Zan 4:7-15, 27-30.\nKi sa de kalite travay Zezi ti fer ler i ti lo later?\nKi mannyer Zezi ti santi ler i ti fer sa travay? Ou krwar i ti anvi fer li?— Zezi ti dir: “Mon nouritir se pour obei lavolonte sa enn ki’n anvoy mwan, e fini travay ki i’n donn mwan.” (Zan 4:34) Pa ou kontan ler ou pe manz ou manze prefere?— Be Zezi ti santi koumsa ler i ti pe fer sa travay ki Bondye ti’n donn li.\nBondye in fer nou en fason ki ler nou aprann travay, nou zwaye. I dir ki en dimoun i devret “trouv plezir dan son travay dir.” Sa i en kado ki i’n donn nou. Alors si ou aprann travay depi ptipti, ou pou pli zwaye dan lavi.—Eklezyast 5:19.\nSa pa vedir ki en pti manrmay i kapab fer travay en gran dimoun. Me nou tou nou kapab fer serten travay. Petet ou paran i al travay toulezour pour ganny larzan pour aste manze e en lakaz pour reste ladan. Parey ou konnen, i annan en kantite louvraz ki bezwen ganny fer dan en lakour pour kit li prop e annord.\nKi louvraz ou kapab fer ki pou benefisye lafanmiy antye?— Ou kapab ede prepar latab pour manze, lav bann zafer sal, vid bin, netway ou lasanm, e anmas ou bann zouzou. Petet ou pe deza fer sa bann keksoz e i benefisye lafanmiy antye.\nAkoz i enportan pour anmas ou zouzou ler ou fini zwe?\nAnnou vwar ki mannyer ou fanmiy i benefisye. Ou bezwen anmas ou bann zouzou ler ou fini zwe. Akoz ou krwar i enportan fer sa?— I ede pour kit lakour annord, e i osi anpes bann aksidan. Si ou pa anmas ou bann zouzou, en zour ou manman i kapab vini, son lanmen plen avek konmisyon, e mont lo en zouzou. I kapab glise, tonbe, e ganny dimal. Petet i pou bezwen reste lopital osi. Pa gou sa, non?— Alors si ou met ou zouzou laba ler ou fini zwe, sa pou benefisye tou dimoun.\nBann zanfan i annan lezot kalite travay pour fer. Par egzanp zot leson kot lekol. Kot lekol ou aprann lir. I annan zanfan ki kontan lir, me i annan ki vwar li difisil. Kantmenm i kapab difisil okonmansman, ou pou kontan ler ou’n konn lir. Ler ou konn lir, ou kapab aprann en kantite keksoz enteresan. Ou pou menm kapab lir liv Bondye, Labib, lo ou menm. Alors ou pou benefisye ler ou fer ou leson byen, pa i vre?—\nI annan dimoun ki pa oule travay. Petet ou konn en dimoun ki koumsa. Me Bondye in fer nou pour travay. Alors nou bezwen aprann kontan travay. Ki kantite kontan son travay Zezi ti kontan son travay?— I ti konmsi i pe manz son manze prefere. E ki travay i ti pe koz lo la?— Sa travay pour koz avek lezot lo Zeova e ki mannyer zot kapab ganny lavi eternel.\nLa en konsey ki kapab ed nou kontan travay. Demann ou lekor, ‘Akoz sa travay i bezwen ganny fer?’ I pli fasil pour fer en keksoz ler ou konnen akoz i enportan pour fer li. Pa gete si sa travay i gro oubyen pti, fer li byen toultan. Si ou fer sa, ou pou pran plezir dan ou travay, zis parey sa Gran Ansennyan.\nLabib i kapab ed en dimoun pour vin en bon travayer. Lir ki i dir dan Proverb 10:4; 22:29; Eklezyast 3:12, 13; ek Kolosyen 3:23.


Apre ki lapolis tin resevwar en rapor lo son limero dirzans yer tar apremidi, en loperasyon resers ti komanse pou rode e sov en Madanm Franse 38 an ki tin perdi lo en trail Montanny Trois Feres. Militer e bann unit spesyalize Dan lapolis parey dog unit e pilot " drone " ti pran par Dan sa loperasyon. Sa madanm ti ganny vwar ver Le Niole lwen avek trail Trois Feres dan en bwa parmi kap ros. Ti pran plis ki 4 erdtan ver 5:20 pou 9.edmi diswar pou retir sa madanm kot i tin pri. I tin resevwar detrwa dimal lo parti son lekor.\nZofisye lapolis ti administre premye swen avan ki i ti ganny transporte lopital Sesel kot in ganny trete e large plitar. Lapolis I egalman remersye tou dimoun kin ede dan sa loperasyon konzwent kot lavi sa madanm in re isi ganny sove.


Ryan Riaze ki reste Anse Aux Pins in pas ankour e in kondann 9 mwan prizon pour vole dan lakaz. Lofans ti ganny komet le 16 Out 2012 Caryole Estate, Anse Aux Pins. Letan ki in pase lo rimann pou ganny dedwir lo son santans.\nRodney Esparon ki reste Les Mamelles in pas ankour e in kondann 5-an prizon pour kase e antre dan batiman avek lentansyon pour komet en lofans. Lofans ti ganny komet le 13 Novanm 2011 Le Rocher. Letan ki in pase lo rimann pou ganny dedwir lo son santans.\nRodney Estico ki reste Bel Ombre in pas ankour e in kondann 6-an prizon pour kas en lakaz dan lannwit e 2-an prizon pour vole dan lakaz. Lofans ti ganny komet pandan lannwit le 19 Septanm 2012 pour al lo granmaten le 20 Septanm 2012 Bel Ombre. Son bann santans pou mars separeman.\nNelson Labrosse ki reste Foret Noire in pas ankour e in kondann 15 mwan prizon pour vole. Lofans ti ganny komet le 27 Septanm 2012 Corgate Estate.


Lapolis in raporte ki I pe fer lanket an atandan rezilta letopsi lo lekor en zonm 60 an ki reste Le Niole apre ki son vwazen ti enform lapolis ki sa zonm tin mor dan lakaz.\nDapre sa vwazen, analan seli dan Gala I ti santi loder letan I ti pas obor lakaz, I ti get par vit, fer sa dekouvert e la I ti deswit enform lapolis. Rapor sa lensidan ti ganny fer avek lapolis ver 5:20 yer apremidi.\nI paret ki ti annan plis ki en zour depi ki sa msye ki ti pe reste tousel tin mor dan lakaz akoz son lekor tin dekonpoze.\nLapolis in egalman raporte ki en zonm kin fek konplet letan prizon lafen Zanvye pour lofans omisid envolonter in formelman ganny sarze e ganny rimann pou 14 zour par Ziz lakour siprenm swivan son larestasyon dan en ka vol an servan vyolans ki ti arive ver 8:35 aswar dimans le 7 Mars Plaisance dan zanmerant laboutik KANNUS.\nSe rezilta lanket e levidans anmase dan sa pti lespas letan kin permet ziz sa lakour pran en tel dezisyon. Sa akize pou aprezan repas ankour le 23 Mars.


Preparasyon pour larantre etidyan dan bann sant profesyonnel ek SALS -Seychelles Nation\nPreparasyon pour larantre etidyan dan bann sant profesyonnel ek SALS |04 March 2021\nSwivan kominike ki Minister Ledikasyon ti fer le 18 Fevriye konsernan rezilta laplikasyon avek ladmisyon pour sant profesyonnel ek Lekol Letid Avanse 2020, Minister Ledikasyon i oule enform tou paran ek manm piblik ki sa premye faz in konplete.\nMinister pe aprezan bouz dan dezyenm faz preparasyon pour larantre etidyan premye lannen dan bann sant profesyonnel ek Seychelles Advanced Level Studies (Sals). Sa i pour bann etidyan S5 ek ‘Mature Applicants’ ki’n reisi.\nDiferan sesyon in ganny organize par bann sant profesyonnel. Seychelles Business Studies Academy (SBSA) i konmans zot sesyon ozordi (Zedi le 4 Mars) apartir 9er bomaten pour bann etidyan ki pou fer diplonm dan management ek ladministrasyon biznes. Bann ki pou fer diplonm dan finans ek kontabilite, sesyon pou konmans apartir 1er apremidi ozordi menm. Tou sa bann sesyon pou fer dan oditoryonm Liniversite Sesel Anse Royale.\nSesyon pour bann lezot kour pou fer demen bomaten (Vandredi le 5 Mars) menm landrwa apartir 10er edmi bomaten.\nBann etidyan Praslin ek La Digue ki pa’n kapab vini yer, zot ganny demande pour raporte pour sesyon demen, Vandredi le 5 Mars.\nNational Institute of Health and Social Studies (NIHSS) li i pou konmans son bann sesyon pour tou bann kour diploma apartir demen 9er bomaten kot sa lenstiti North East Point. Tou bann lezot sant profesyonnel pou konmans zot bann sesyon apartir Lendi le 8 Mars.\nPour plis detay lo lorganizasyon sa bann sesyon, etidyan oubyen paran i ganny demande pour pran kontakt avek bann lenstitisyon respektiv kot zanfan in ganny aksepte pour plis detay lo kan ek ler ki bann sesyon pou ganny fer. Lenformasyon pe osi ganny pase par diferan platform tel ki radio, televizyon, Facebook osi byen ki lo sit web Minister Ledikasyon.\nMinister i oule remersye tou paran, etidyan ek manm piblik an zeneral pour zot konprenezon ek korperasyon.\nKominike sorti kot Minister Ledikasyon


Sa 3 zonm ki ti ganny arete le 9 Zilyet swivi par 2 lezot le 10 Zilyet dan loperasyon konzwent FCIU, CID ek ANB an relasyon avek lofans anba lalwa kont; blansisaz larzan, finansman akt teroris osibyen ki konplo pou fer trafik imen in tou le 5 ganny formelman sarze devan lakour Siprenm tou resaman.\n3 parmi zot ki akize prensipal dan sa bann ka in reganny rimann tandis ki sa 2 lezot in ganny large par lakour lo plizyer kondisyon vreman strikt, tel remet zot bann dokiman vwayaz avek lakour, en kosyon larzan 10,000 roupi sakenn, sinny en lot kosyon 100,000 roupi sakenn e zot bezwen raport kot zot stasyon lapolis tou le lendi pou sinny liv lakour.\nLapolis in egalman raporte ki en zonm 38 an ki reste Plaisance in ganny arete yer swar kot I tin al kas batiman e vole kot Island Motors Bois de Rose. I ti ganny dekouver pe kasyet dan plafon sa batiman par zofisye lapolis ki ti reponn en lapel pou lasistans.\nSa sispe kin ganny anmenn ankour ozordi e ganny rimann pou 14 zour i egalman sispe e pe ganny ankete pou lezot ka kas batiman e vole resaman anrezistre Santral ek Kord Gard Mont Fleuri.\nSa bann ka I konpri enn kot Island Motors le 16 Zilyet, enn kot ‘warehouse’ STC Latanier le 29 Zilyet, kot Isolution ek kot Tech Business System Lari Huteau le 5 Out.\nLanket I an progre dan sa bann ka.


Gran rasanbleman Lapannkot le 27 Me\nSa levennman spesyal pe ganny organize par Biro Komisyon Lafanmir dan Dyosez Por-Viktorya (Legliz Katolik) Sesel pour premye fwa.\nPour premye fwa osi, sa lafet pou deroul dan rezyon was dan parwas ki dedye pour lafanmir.\nZour Lapannkot, 50 zour apre Lafet Pak, tou nasyon dan lemonn ti’n rasanble. Ranpli avek Lespri Sen, bann disip Zezi ki ti’n rasanble dan en menm landrwa ti sorti dan lafreyer pour vin temwen Zezi. Zot ti anons Bonn Nouvel dan langaz ki tou dimoun ti konpran.\nLapannkot sa lannen pe adopte tenm ki Lepap Benoit XVI in swazir pour Legliz Katolik dan lemonn antye ki ‘Fanmir : Travay ek Lafet’; tenm ki’n osi ganny detaye dan 10 Katesez. Isi Sesel (Commission Diocesaine pour la Famille) tou bann group e regroupman fanmir dan legliz pe devlop sa bann tenm enn fwa par mwan, depi Zanvye 2012.\nStil lanmes sa zour pou enn ki diferan e tre inovativ akoz i pou ganny fer dan trwa landrwa; komans lo laplenn lekol, kontiny lo semen e fini kot legliz.\n8er:Animasyon lo laplenn lekol Grand Anse Mahe\n9er:Premye parti lanmes lo laplenn lekol : Rite Penitentiel/La Parole/Credo\n10er:Prezantasyon Lakrwa Lafanmir\n10 :30:Laprosesyon dan semen: Prière Universelle/Offertoire\n11 :30:Dezyenm parti lanmes kot legliz: Prière Eucharistique/Communion/Action de grace\nMidi:Dezennen swivi par partaz lafanmir\n3er:Lapriyer Final/ Depar\nPour ki sa levennman i reisi byen sirtou bann parwas, group e mouvman pe ganny mobilize pour ki zot zwe en rol aktiv dan preparasyon e deroulman sa rasanbleman. I deza annan en kantite travay ki’n komans ganny fer e avek lagras Bondye, Komite lorganizasyon i ekspekte ki tou i ganny met an plas a tan pour ki Lasanble i ganny sans viv e fer leksperyans en lafet dyosezen nouvo, ris e for spirityel.\nSa rasanbleman i en levennman spiritye, i ouver pour tou dimoun. I enn parmi bann demars Legliz pour reponn lapel pour inisye renesans moral, sosyal e spirityel nou pei.\nLafet Lapannkot i pour lafanmir – Legliz i prezant vizyon Kretyen Lafanmir. Lafanmir ki siport nou pei, lafanmir ki labaz sosyete, lafanmir ki lakle lavenir. Senyer i beni lafanmir parey Sent Fanmir. En tel levennman i enplik en kantite depans – me i en levennman non-profitab. Sel benefis ki komite lorganizasyon pe rode i spirityel-moral-familyal. Sa lazournen i annan pour bi met dimoun ansanm – fer en temwanyaz linite, rises sak fanmir ek diversite atraver en ‘Spiritual-Family-Funday’.\nTou dimoun i ganny demande pour abiy dan en fason senp e konfortab sa zour. Pa bliye anmenn zot piknik: en pti rafresisman, delo, pti snak, en fri, e dezennen leze. Anmenn parasol pour lapli e sapo pour soley osi byen ki en servyet, nat ouswa en taboure pour asize.\nVin an fanmir, anmenn en lot fanmir. Vin eksperyans Lapannkot parey bann premye zapot.


Sa rapor ti ganny anrezistre kordgard Anse Etoile par sa deteni miner apre ki sa deteni adilt ti’n ganny large 2 a 3 semenn pase. Sa deteni miner ti raporte ki son agreser ti menas li e anpes li fer tapaz pandan ki i ti pe ganny abize.\nLanket ki pe ganny fer i enn kriminel kont sa sispe adilt pour lofans labi seksyel, tandis ki lot lanket Komisyonner Lapolis Ernest Quatre in met dan lanmen younit zafer entern.\nKomisyonner lapolis in fer resorti ki si zanmen i ganny etabli ki en tel lensidan parey in arive, aksyon sever pou ganny pran kont nenport zofisye ki responsab lefe ki i kler dan prosedir detansyon ki en miner pa devret ganny mete dan menm kaso ki en adilt.\nLapolis in egalman raporte ki en zonm 39-an ki reste St Louis ek en zonm 52-an ki reste Beau Vallon in ganny arete e pe ganny trete konman sispe dan sa lensidan vol arme ki ti arive kot ‘Cash Plus Exchange’ lo Lari Albert Zedi apremidi.\nSa 2 zonm ki ti ganny arete tar yer bomaten dan zanmerant erport in pas ankour yer apremidi kot zot in ganny rimann ziska le 5 Mars, antretan ki lapolis i konplet zot lanket.\nDapre propriyeter ‘Cash Plus Exchange’, en sonm anviron 200,000 roupi ti ganny vole Zedi apremidi letan ki sa sispe ti antre dan lofis son biznes, menas le sel travayer madanm ki ti la sa letan avek en gran kouto, met li dan minot, vole apre sorti e sove. En porsyon sa larzan in deza ganny rekipere par lapolis.\nSa lensidan ti ganny raporte avek lapolis ver 1er20 apremidi.\nLapolis in osi dir ki zot vreman apresye korperasyon ek lasistans ki manm piblik pe aporte an relasyon avek sa lanket e pe demann zot pour kontinyen asiste zot dan zot travay toulezour pour ede konbat krim ek bandisite dan pei.\nLapolis in osi raporte ki rezilta letopsi fer lo lekor Dianna Lespoir, sa fiy 16-an sorti Grand Anse, ki ti mor kot klinik Anse Boileau granmaten Vandredi le 17 Fevriye in demontre ki se lenfeksyon dan son poumon ki’n koz son lanmor. Swivan zot lanket, lapolis in fer resorti ki napa malis ouswa ‘foul play’ dan lanmor Dianna.


Timote—En legzanp lafwa dan Labib\nLIR AN Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kreol Seselwa Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Mam Mambwe-Lungu Maya Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wayuunaiki Xhosa Yoruba Zapotec (Isthmus) Zulu\nIMIT ZOT LAFWA | TIMOTE\n“Mon Garson byenneme e fidel dan Senyer”\nTIMOTE ti mars vitman lo semen ki ti elwanny li avek son lakour, son lizye ti fikse lo sa ki devan li. Son bann konpanyon ti par devan anmezir ki zot travers sa laplenn ki Timote ti konn tre byen. Ptitapti lavil Lis ki ti anler lo latet en pti montanny dan en vale, ti disparet deryer li. Timote ti fer en sourir ler i ti mazin lazwa son manman ek granmanman ki ti pe esey kasyet zot sagrinasyon anmezir ki zot ti pe get li kot i ale. Eski i devret vire pour dir en dernyen orevwar?\nTanzantan, zapot Pol ti vire e fer Timote en sourir pour ankouraz li. I ti konnen ki Timote ti ankor en pe timid, me i ti fer li plezir pour vwar lantouzyasm sa zenn onm. Timote ti ankor zenn, petet dan son 19 a 20 an e i ti annan en gran respe ek lafeksyon pour Pol. Aprezan, Timote ti pe al avek sa zonm fidel ki ti ranpli avek lenerzi pour fer en vwayaz plizyer santenn kilomet lwen avek son lakour. Zot ti pou bezwen marse, apre pran bato e fer fas avek bokou danze. Timote pa ti vreman konnen si en zour i ti pou retourn kot li ankor.\nKwa ki ti fer sa zenn onm swazir pour viv sa kalite lavi? Ki rekonpans ki ti pou fer sa sakrifis vo lapenn? Ki mannyer lafwa Timote i kapab annan en lefe lo sa ki pour nou?\nAnnou retourn de oubyen trwa-z-an an aryer e annou prezimen ki Lis ti landrwa kot Timote ti grandi. Lis ti en pti lavil izole kot ti annan dekwa delo. I kapab ki bann zabitan ti konpran langaz Grek, me zot ti ankor koz zot prop langaz Likaonyen. En zour i ti annan dezord dan sa lavil trankil. Zapot Pol avek son konpanyon Barnabas, de misyonner ti arive sorti Ikonyonm en gran lavil lanmenm o bor. Kan zot ti pe prese an piblik, Pol ti remark en zonm ki ti paralize e ki ti demontre vre lafwa. Alor, Pol ti fer en mirak e i ti geri li.—Akt 14:5-10.\nBokou zabitan Lis ti ankor krwar dan bann lezann konsernan bann bondye ki ti pran laform zonm e ki ti vin dan zot rezyon dan lepase. Sa ti fer ki bann dimoun ti konsider Pol konman Ermes ek Barnabas konman Zeis. Sa de Kretyen ki ti annan limilite ti apenn kapab anpes sa bann dimoun ofer zot en sakrifis.—Akt 14:11-18.\nPour serten dimoun dan lavil Lis, sa mirak pa ti vedir ki bann bondye payen ti’n vin vizit zot, o kontrer i ti en keksoz merveye. Par egzanp, Enis, en madanm Zwif ki ti’n marye avek en zonm Grek ki pa ti ador Bondye ek son manman Lois, ti sirman ekout Pol avek gran lantouzyasm ek lazwa. Sa nouvel ki tou bann Zwif fidel ti pe espere pour tande ti’n finalman arive. Mesi ti’n vini e i ti’n akonplir bokou profesi ki’n ganny ekrir lo li dan Lekritir.\nMazinen, ki mannyer vizit Pol in annan en lefe lo Timote. ‘Depi son lanfans,’ Timote ti’n ganny ansennyen pour kontan lekritir sakre dan Lekritir Ebre. (2 Timote 3:15) Parey son manman ek granmanman, i ti kapab vwar ki Pol ek Barnabas ti pe koz laverite konsernan Mesi. Mazin sa zonm paralize ki Pol ti geri. Petet depi son lanfans Timote ti’n kapab vwar sa zonm plizyer fwa dan semen Lis, me la pour premye fwa, i ti kapab vwar li pe marse. I pa etonan ki Enis ek Lois ti vin Kretyen ansanm avek Timote. Menm ozordi, bann granparan ek paran i kapab aprann bokou avek Lois ek Enis. Eski ou kapab vin en bon legzanp pour bann zenn?\n“PAS PAR BOKOU SOUFRANS”\nBann dimoun ki ti vin Kretyen dan lavil Lis ti’n bezwen kontan pour aprann konsernan lespwar ki bann disip Kris ti annan. Me zot ti osi aprann ki konman en disip zot ti pou bezwen fer serten sakrifis. Bann Zwif fanatik ki ti bann opozan sorti Ikonyonm ek Antyos ti vin dan lavil e zot ti motiv bann dimoun pour vir kont Pol ek Barnabas. Deswit en lafoul vyolan ti vin kot Pol e konmans saboul li avek ros. Zot ti tap li ziska ki i ti tonm ater. Sa lafoul ankoler ti trenn li an deor lavil e les li la pour mor.—Akt 14:19.\nMe bann disip ki reste Lis ti rasanble otour Pol. Zot ti’n bezwen soulaze letan i ti leve e avek kouraz retourn ankor Lis. Lannmen, li ek Barnabas ti al Derb pour kontinyen prese. Apre ki zot ti’n fer bann nouvo disip laba, zot ti retourn Lis malgre zot ti pou kapab fer fas avek danze. Avek ki rezilta? Sa resi i dir nou, “Zot ti fortifye leker bann Krwayan e ankouraz zot pour reste ferm dan lafwa.” Mazin Timote pe ekout Pol ek Barnabas atantivman anmezir ki zot ti pe ansenny bann Kretyen akoz i ti vo lapenn fer bann sakrifis pour sa lespwar ki zot ti annan. Zot ti dir: “[Nou] bezwen pas par bokou soufrans pour antre dan Rwayonm Bondye.”—Akt 14:20-22.\nTimote ti aksepte avek tou son leker bann lansennyman zapot Pol\nTimote ti vwar ki Pol ti montre ki i ti viv annakor avek sa parol. Pol ti demontre kouraz ler i ti fer fas avek soufrans pour ki i kapab partaz sa bon nouvel avek lezot. Alor, Timote ti konnen ki si i ti swiv legzanp Pol, bann dimoun Lis ek son prop papa ti riske opoz li. Me Timote pa ti pou les sa bann presyon enfliyans son desizyon pour servi Bondye. Ozordi, i annan bokou zenn parey Timote. Zot azir dan en fason saz par fer zanmi avek bann ki annan en lafwa solid, ki pou ankouraz zot e zot pa les lopozisyon anpes zot kontinyen servi sa vre Bondye.\n“BANN FRER . . . TI DIR BOKOU DIBYEN LO LI”\nParey i ti ganny mansyonnen pli boner, lot vizit Pol ti ganny fer, de oubyen trwa-z-an pli tar. Zis mazin sa leksitasyon ki ti annan dan lakaz Timote ler Pol ti arive, safwasi i ti avek Silas. Sa ti sirman en moman zwaye pour Pol osi. I ti kapab vwar pour li menm rezilta bann lagrenn laverite ki i ti’n senmen Lis. I ti annan Lois ek Enis son fiy ki ti aprezan bann madanm Kretyen fidel ki ti annan en “lafwa senser” ki Pol ti vreman apresye. (2 Timote 1:5) Me ki nou pou dir lo zenn Timote?\nPol ti aprann ki sa zenn onm ti’n vin matir depi son dernyen vizit. Bann frer Lis e osi Ikonyonm en lavil ki apepre 32 kilomet nor les avek Lis “ti dir bokou dibyen lo li.” (Akt 16:2) Ki mannyer i’n kapab annan en sitan bon repitasyon koumsa?\n“Lekritir sakre” ki manman ek granmanman Timote ti’n ansenny li ‘depi son lanfans,’ ti enkli bann konsey pratik e rezonnab pour bann zenn. (2 Timote 3:15) La en legzanp: “Mazin ou Gran Kreater letan ou ankor zenn.” (Eklezyast 12:1) Sa parol ti fer plis sans kan Timote ti vin Kretyen. I ti vwar ki pli bon fason pour li mazin son Gran Kreater ti enkli koz lo sa bon nouvel konsernan Zezi, Garson Bondye. Timote ti aprann pour ptitapti sirmont son timidite ki ti anpes li progrese e pour annan kouraz pour koz lo sa bon nouvel konsernan Zezi Kri avek lezot.\nBann zonm ki ti pe diriz kongregasyon ti remark progre Timote. San dout, zot ti ganny touse ler zot ti vwar ki mannyer sa zenn ti pe batir e ankouraz lezot otour li. Me sa ki pli enportan, se ki Zeova osi ti remark Timote. Bondye ti enspir serten profesi konsernan li, petet an rapor avek kalite servis ki i ti pou fer en zour dan bokou kongregasyon. Kan Pol ti fer son vizit, i ti vwar ki Timote ti pou vin en bon konpanyon servis dan son bann vwayaz misyonner. Bann frer Lis ti dakor. Zot ti poz lanmen lo sa zenn onm e par fer sa zot ti montre ki i ti’n ganny apwente pour fer en servis spesyal pour Zeova.—1 Timote 1:18; 4:14.\nNou kapab mazinen ki Timote ti enpresyonnen e demontre limilite lefet ki zot in fer li konfyans par donn li serten responsabilite. I ti pare pour ale. * Ki mannyer papa Timote ki pa ti ador Bondye ti reakte ler i ti aprann ki son garson ti pe vin en misyonner? I tre probab ki i ti annan en lot plan antet pour lavenir son garson. Ki nou pou dir konsernan manman ek granmanman Timote? Eski zot ti fyer me an menm tan pe esey kasyet zot lenkyetid pour son sekirite? Sa ti pou toutafe normal.\nSa ki serten se ki Timote ti ale. Sa zour bomaten ki’n ganny dekrir o konmansman sa lartik, Timote ti konmans son lavi misyonner avek zapot Pol. Anmezir Lis ti disparet deryer li, sak tapaz ki son sandalet ti fer lo bann pti gravye e sak son ki i ti fer ler i ti mars lo zerb, sa ti vedir ki i ti pe elwannyen deplizanpli avek son lakour. Apre en gran lazournen marse, sa trwa zonm ti ariv Ikonyonm. Timote ti konmans obzerve ki mannyer Pol ek Silas ti donn bann dernyen lenstriksyon sorti kot konsey direkter Zerizalenm e travay pour batir lafwa bann krwayan Ikonyonm. (Akt 16:4, 5) Me sa ti zis en konmansman.\nApre ki zot ti’n vizit bann kongregasyon Galasi, sa bann misyonner ti kit bann gran semen Romen e zot ti mars plizyer santenn kilomet atraver gran rezyon Frizi, anmezir zot ti al ver direksyon nor apre was. Anba direksyon lespri sen Bondye, zot ti pran en bato Troas e al Masedwann. (Akt 16:6-12) Pandan sa letan, Pol ti vwar konman Timote ti itil pour li. Pol ti kapab kit Timote avek Silas Bere. (Akt 17:14) I ti menm anvoy sa zenn onm li tousel Tesalonik. Ler i ti laba, Timote ti imit bann legzanp ki i ti’n byen obzerve e i ti fortifye lafwa bann Kretyen.—1 Tesalonisyen 3:1-3.\nPli tar, Pol ti ekri konsernan Timote e dir: “Personn pa’n partaz mon gran preokipasyon parey li, e pran sousi vreman pour zot byennet.” (Filipyen 2:20) I pa ti ganny sa repitasyon par azar. Timote ti travay dir, i ti akonpli son servis avek limilite e i’n reste fidel anba bann sityasyon difisil, se sa ki ti fer li ganny sa repitasyon. Pa sa i en legzanp remarkab pour bann zenn ozordi! Pa zanmen bliye ki repitasyon ki ou annan i depan antyerman lo ou. Si ou en zenn, ou annan en zoli loportinite pour ganny en bon repitasyon par met Zeova premye dan ou lavi e tret lezot avek labonte ek respe.\n‘FER TOU OU POSIB POUR VIN KOT MWAN’\nByen zenn, Timote ti konmans montre son devouman dan predikasyon\nPandan plis ki katorz an, Timote ti pas en bon pe son letan pour travay avek zapot Pol ki ti son zanmi. I ti partaz bann bon osi byen ki move moman avek Pol dan son travay. (2 Korentyen 11:24-27) I menm annan en letan kot Timote ti ganny met dan prizon akoz son lafwa. (Ebre 13:23) I ti osi demontre sa menm lanmour ek konsern ki Pol ti annan pour son bann frer ek ser Kretyen. Pol ti ekri Timote: “Mon rapel ou larm.” (2 Timote 1:4) Parey Pol, i paret ki Timote ti aprann pran “lapenn avek sa ki dan lapenn” pour pli byen ankouraz e rekonfort zot. (Romen 12:15) Nou tou annou aprann pour fer parey.\nI pa etonan ki avek letan Timote ti vin en sirveyan remarkab. Pol ti konfye li sa responsabilite pour vizit bann kongregasyon, pa zis pour fortifye e ankouraz zot, me osi pour apwent bann zonm kalifye pour servi konman ansyen ek asistan ministeryel.—1 Timote 5:22.\nPol ti vreman kontan Timote e i ti donn li bann bon konsey parey en papa. I ti ankouraz Timote pour devlop son bann kado spirityel e pour kontinyen grandi e fer progre. (1 Timote 4:15, 16) I ti ankouraz Timote pour pa zanmen les son zenes oubyen son timidite anpes li defann sa ki byen kan i neseser. (1 Timote 1:3; 4:6, 7, 11, 12) Vi ki Timote ti souvan malad avek en problenm lestoman, Pol ti donn li konsey ki mannyer pour fer fas avek son maladi.—1 Timote 5:23.\nI ti ariv sa letan kot Pol ti konnen ki i ti pros pour mor, san dout i ti pou ganny egzekite. I ti anvoy en dernyen let enspire pour Timote. Ladan i annan sa bann mo tousan ki dir: “Fer tou ou posib [pour] vin kot mwan pli vit.” (2 Timote 4:9) Pol ti vreman kontan Timote, i ti apel li “mon Garson byenneme e fidel dan Senyer.” (1 Korentyen 4:17) I pa sirprenan ki i ti anvi ki son zanmi i la akote li anmezir zour son legzekisyon ti pe aprose! Nou tou nou bezwen demande, ‘Eski lezot i rod mwan pour rekonfort zot kan zot dan difikilte?’\nEski Timote ti reisi ariv kot Pol a tan? Nou pa konnen. Sa ki nou konnen se ki i ti touzour fer son mye pour donn Pol ek lezot rekonfor ek lankourazman. I ti viv annakor avek son non Timote, ki vedir “Enn ki onor Bondye.” I’n kit en legzanp lafwa remarkab pour zenn konman vye imite.\n^ par. 20 Timote ti pare pour les li ganny sirkonsi kan Pol ti demann li. Sa pa akoz i ti en lobligasyon pour bann Kretyen me akoz Pol pa ti oule ki bann Zwif i annan okenn rezon pour rezet sa zenn onm ki son papa pa ti ador Bondye.—Akt 16:3.


Dan Lasanble Nasyonal Bann manm lopozisyon i kit lasal -Seychelles Nation\nDan Lasanble Nasyonal Bann manm lopozisyon i kit lasal |24 March 2022\nSwivan dezakor ek lesanz parol ant Spiker Roger Mancienne ek dirizan lopozisyon Msye Sebastien Pillay o komansman sesyon Lasanble yer bomaten konsernan bann dokiman ki i ti’n demann Minis pour Transpor Antony Derjacques Mardi e swivan lenteripsyon par lezot manm parti lopozisyon pli partikilyerman Johan Loze, Spiker Mancienne ti demann li pour sorti e tou lezot manm sa parti ti swiv.\nLo sa size privilez leve par dirizan lopozisyon konsernan bann dokiman ki i ti’n demann Minis Derjacques, Spiker Mancienne i dir i ti’n fer son mye pour eklersi sa size par vwar ki Konstitisyon i dir.\n“Referans lo dokiman pour Lasanble dan Konstitisyon i dan Lartik 104 ki koz lo formasyon bann standing committees dan Lasanble prensipalman lo Finance and Public Accounts Committee (FPAC) osi byen ki Standing Orders Committee,” Spiker Mancienne in fer resorti.\nI ti profite pour lir avek bann manm sa ki Clause 3 sa Lartik i dir lo sa size.\n“Sa i sa ki mon’n vwar dan Konstitisyon me si i annan lot lenstans dan Konstitisyon ki fer referans a sa size, mon pa’n vwar me mon pe envit dirizan lopozisyon pour si i annan diskisyon pour fer avek sa ki mon’n dir i kapab adres mwan an prive pour met lezot referans a mon latansyon si i santi ki sa i bezwen ganny revize. Alor mon ruling lo sa matter of privilege pour lider lopozisyon i ki mon pa krwar ki dan sa lenstans son privilez in ganny afekte me ki i devret apros sa size desizyon e sa size dokiman pour Lasanble atraver FPAC,” Spiker Mancienne in eksplike.\nA sa pwen i ti fer referans a dokiman FA4JR ki manm dan Lasanble oparavan ti demande me ki pa ti zanmen ganny prodwir. I dir sa i sel referans lo presedans ki i annan antet e ki in oule site konman parti son ruling ki final e ki i pa pe antre dan okenn deba e ki si i annan okenn lezot kestyon lo sa bann ruling, lider lopozisyon ou lezot manm i devret adres sa bann pwen avek li Spiker an prive.\nMe letan lider lopozisyon ti lev son lanmen pour en point of order Spiker Mancienne ti demann li pour met sa an ekri me Msye Pillay ti ensiste ki sa ki i ti pe al demande ti annan pour fer avek sa ki Msye Mancienne ti’n fek dir e alor i ti ganny sans pour koze.\nI ti atir latansyon Spiker lo Order 8 (2) Standing Orders Lasanble e la i ti lir provizyon sa Order ki annan pour fer avek ki mannyer bann dokiman i ariv devan Lasanble e la i ti sit plizyer dokiman ki Lasanble in resevwar sorti kot diferan minister ek lazans e i ti demande alor “ki mannyer Minis Anthony Derjacques, ki minis pour transport, pe esey kasyet deryer Spiker Lasanble Nasyonal pour li pa donn nou en dokiman dan Lasanble Nasyonal”.\nA sa pwen Spiker Mancenne ti demann Msye Pillay pour aret koze akoz sa ki i ti pe dir ti out of order e ki si i ti annan okenn lezot kestyon, pour met an ekrir.\nA sa pwen lezot manm parti US ti pe koze dan lasal e Spiker Mancienne ti demann Onorab Johan Loze pour sorti dan lasal e an rezilta tou lezot manm parti lopozisyon ti kit lasal.


Arcanes politiques : La double récupération du PM de pleins pouvoirs | maliweb.net\nlun 27 Sep 2021 - 22:08\n” Premier Ministre de pleins pouvoirs”. Le concept bat son plein dans les milieux politiques maliens, depuis que le coup d’Etat du 22 Mars dernier a plongé le pays dans une situation inédite quant aux rapports entre ses différents segments du pouvoir. Curiosité journalistique exige, nous nous sommes intéressés à la consistance du concept. Il nous est ainsi revenu qu’il s’agit tout simplement d’une allusion à la plénitude des pouvoirs conférés par la constitution malienne, par opposition au président de la République qui ne jouirait pas, par exemple, de l’ensemble de ses prérogatives : le droit de dissoudre l’Assemblée nationale par exemple.\nArticle précédentIl l’a annoncé lundi depuis Paris : ” Après Talé mon dernier album, je voudrais mettre un terme à ma carrière musicale ” dixit Salif Kéïta\nArticle suivantCrise malienne : Comment relever les défis d’une transition réussie ?\nfakolyhakika1 18 Nov 2012 at 11:35\nC’est un Cheick sans aucune provision, Un faux Cheick, Un cheicl mal barré. 👿 👿 👿 👿 👿\nDr ANASSER AG RHISSA 18 Nov 2012 at 10:53\nTOUS LES MALIENS N’ACCEPTANT PAS LE TERRORISME, DOIVENT S’ENGAGER, ENSEMBLE, A FAVORISER UNE SORTIE DE CRISE DURABLE :\nJe pense que si les groupes armés, MNLA et Ansar Dine, acceptent les CONDITIONS SUIVANTES, que j’ai rappelées dans ma proposition sur la gouvernance, les concertations nationales et la sortie de crise faite aux MALIENS, AU GOUVERNEMENT DE TRANSITION ET AU PRÉSIDENT, A SAVOIR, déposer les armes et s’engager pour la restauration de l’intégrité territoriale du Mali et la laïcité, alors le Mali doit accepter de les intégrer dans les concertations nationales et dans les négociations.\nConformément à MA PROPOSITION DE SORTIE DE CRISE, la sécurité des populations et des conférences dédiées aux concertations nationales et aux négociations doit être assurée par les forces de défense et sécurité du Mali avec le renfort du contingent de la CEDEAO/UA/ONU. La sécurité doit être optimale.\n– en négociant ce qui est acceptable pour tous,\nSANS oublier de punir les actes commis et leurs auteurs car tout ce qui reste impuni va faire repartir la spirale de la violence et de l’insécurité,\nAUTREMENT la guerre sera inévitable et la réconciliation nationale sera difficile voire impossible.\nKassin 18 Nov 2012 at 07:23\nGfalet 18 Nov 2012 at 17:37\nOui ces consultations sont inutiles.elles etaient la voie indiquee au lendemain du putch\nCitron-Sel 17 Nov 2012 at 23:14\nune bonne bale ds son gros bidon pr le degonler serait du bien pr le Mali.\nKassin 17 Nov 2012 at 20:09\nSAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA DANSE DANSE DANSE! SAMBA\nToufan 17 Nov 2012 at 13:11\nCe PM est une catastrophe et un danger pour la République. Il est méchant et haineux et animé d’un esprit de vengeance notoire sur tout ce qui bouge au Mali, surtout quand il s’agit des anciens de l’USRDA et aussi du mouvement démocratique.


Sant lasante Anse Royale pe al bouz dan en nouvo lokasyon -Seychelles Nation\nSant lasante Anse Royale pe al bouz dan en nouvo lokasyon |03 June 2020\nSant lasante Anse Royale pe al bouz dan en nouvo batiman prive aparti 3enm semenn sa mwan Zen e proze pour konstrir en nouvo lopital outpatient pour sa distrik in ganny anvoye ankor, Lasanble ti ganny enformen yer.\nSete Minis Maurice Loustau-Lalanne ki ti fer sa lanons ler i ti pe reponn kestyon manm elekte pour sa distrik, Madanm Sylvanne Lemiel.\nMinis Loustau-Lalanne ti pe ranplas minis lasante, ki Prezidan larepiblik e ki responsab sa portfolio.\nMadanm Lemiel ti anvi konnen;\n• Akoz ki Lopital Anse Royale i ankor bloke pour donn servis outpatient?\n• Akoz ki zot pe bezwen al bouz servis ki zot pe donnen dan sant kominoter dan en lot lokasyon?\n• Eski zot in kapab renegosye pri ki sa propriyeter pe sarz Minister Lasante? Si wi konbyen?\n• Ki zistans zot in arive avek sa proze Outpatient Clinic Anse Royale?\nMinis Loustau-Lalanne in dir ki Lopital Anse Royale i aprezan en sant izolasyon segonder anka ki pei i ganny en sitiasyon ki bann ka COVID-19 ki Sesel i gannyen dan lefitir i depas kapasite sant izolasyon Ile Perseverance.\n“Sant izolasyon Ile Perseverance i annan en kapasite pour tret 30 pasyan e la ki nou lafrontyer in reouver depi le 1er Zen nou pa konnen si nou pou ganny oubyen nou pa pou ganny en 2enm vag lenfeksyon alor i pli pridan pour nou fer preparasyon pour okenn senaryo pli pir posib,” Minis Maurice Loustau-Lalanne in dir bann manm Lasanble.\nMinis ti kontinyen an dizan ki servis lasante ki pe ganny ofer dan sant kominoter Anse Royale pou bouz dan en lot lokasyon akoz lespas dan sa landrwa i kwense e sa i fer ki zot pa kapab ofer tou servis parey zot ti ava anvi parey servis danter ek fizyoterapi ki pe aktyelman deroul dan lezot sant lasante e sa pe koz serten konplikasyon pour popilasyon ki ti abitye ganny sa bann servis Anse Royale.\nServis fizyo pe aprezan deroul Anse Boileau ek Les Mamelles tandis ki servis danter pe deroul Anse Aux Pins ek Baie Lazare.\nMinis Loustau-Lalanne in dir ki dan sa nouvo batiman prive anfas avek Uni Café kot Liniversite Sesel, Anse Royale, dan ki sa lopital pe al bouze, tou sa bann servis pou dan en sel batiman kot i ava annan mwens lenkonvenyans pour bann pasyan.\nAktyelman dan sant kominoter i osi annan en problenm vantilasyon ek lasaler e mank twalet, napa ase fasilite pour lav lanmen pour mentenir en bon lizyenn ki absoliman neseser dan sa letan COVID-19 ki nou ladan ki fer li pa apropriye pour pasyan e osi bann travayer.\nSirkilasyon pasyan anndan sa batiman i osi en problenm akoz pasyan ki pe vin rod lasistans i tro krwaze sase ki pa ideal. Sa fasilite i osi apartenir a en lot departman e osi lontan ki departman lasante pe okip sa fasilite, sa lot departman pa pou kapab fer son travay e akonpli son manda.\nMinis in dir ki travay ladministrasyon distrik Anse Royale i osi enportan pandan sa letan COVID-19.\nI’n fer resorti ki Minister Lasante pa ankor siny okenn kontra pour lemoman avek propriyeter sa batiman me ki zot in ganny en pri tantativ pour lwe sa fasilite e sa i anviron R246,000 roupi par mwan avan retir VAT e sa i reprezant R271.50 par met kare san VAT e negosyasyon i ankor pe kontinyen.\nAntretan proze nouvo klinik outpatient pe aprezan progranmen pour plitar.\nI ti dir ki COVID-19 in sanz nou sitiasyon ekonomik e sa pou retard sa proze akoz aprezan priyorite se pour fer maksimonm avek resours ki disponib e pour minimiz lo nouvo konstriksyon.\nLo son kote Madanm Lemiel ti anvi konnen kan ki zabitan Anse Royale pou vwar plan pour sa proze, ki zistans in arive e kan ki sa proze i ekspekte konmanse akoz i annan 3-an depi ki larzan pe aprouve pour sa proze.\nI ti osi demande pour konbyen letan lopital Anse Royale i ekspekte reste dan sa nouvo lokasyon.\nMinis ti eksplike ki minister i bezwen sorti dan sant kominoter e pou bezwen antre dan sa nouvo batiman pandan mwan Zen e vin operasyonnel par 3enm semenn Zen.\nMe in dir ki osito ki sitiasyon COVID-19 i ava vin anba control, lopital Anse Royale ava reganny son fonksyon me personn pa konnen kan.\nI’n osi fer resorti ki dan masterplan Lopital Sesel, sant lasante Anse Royale i pou en nouvo batiman ki pou kot vye lopital i ete ozordi e sa i ekspekte kout ant 40 a 60 milyon roupi.\nAntretan minis in osi dir ki letan i bouz dan sa nouvo batiman, sant lasante Anse Royale pou reste laba pour omwen en minimonm 3-an letan pour tender, konstrir e fer vin operasyonnel sa nouvo lopital.\nMinis in fer rapel bann manm ki minister in bezwen revwar finansman e son priyorite an term proze ki osi enkli klinik Baie Lazare, Lopital La Digue, Sant Dyagnostik Lopital Sesel, Clinical Laboratory Lopital Sesel, sant izolasyon, parmi lezot.\nI’n osi dir ki premye priyorite i sa sant izolasyon Victoria e li son plan in deza ganny fer e enn fwa ki i ganny aprouve i pou pran enn an pour konstriksyon konplete.\nMinis in dir minister lasante in depans plis ki 1 milyon roupi deza an preparasyon pour bouz dan sa nouvo lokasyon.\nLo son kote, manm LDS pour Anse Royale, Flory Larue, ti kestyonn depans ki pa ti’n bidzete pour lwe sa batiman e retar ki’n annan dan konstriksyon sa proze.\nI ti dir ki si minister ti’n bouze depi avan COVID-19 ozordi ti pou napa nesesite pour lwe en batiman prive.\nMinis ti rekonnet ki i pa akseptab ki sa proze in retard pour sitan lontan e i dir ki sa ki responsab i bezwen vin devan e reponn kestyon lo sa size zot menm.\nTi osi annan fristrasyon par manm lezot distrik kot bann proze in osi retarde pour diferan rezon e bann promes ki zot dir pa’n ganny garde.


Mesaz Prezidan Michel alokazyon Lazournen Zanfan-‘Annou koste pour protez nou zanfan’\n“Ozordi i en loportinite pour nou reflesir lo ki mannyer ansanm nou kapab fer fas avek bann defi ki pe menas lavenir nou bann zanfan. Sak endividi i bezwen pran son responsabilite swa koman en paran oubyen en zanfan; me pli enportan nou tou ansanm koman manm sa sosyete. Tou dimoun i bezwen santi zot enplike.”\nPrezidan in dir sa dan son mesaz alokazyon Lazournen Zanfan ozordi.\nTeks entegral mesaz Prezidani lir koumsa:\n“Lazournen bann zanfan sa lannen pe ganny marke par lansman rezilta en letid lo byennet zanfan ki ti ganny konsevwar an 2005 anba tenm ‘Nou Zanfan, Nou Trezor, Nou Lavenir’. Sa proze in pran 2-an pour konplete e i souliny langazman mon gouvernman pour pran an kont lopinyon ek laspirasyon nou zanfan e asire ki zot kontinyen okip en plas kle dan devlopman e lavenir nou pei.\n“Zanfan ozordi i viv dan en lanvironnman avek bokou defi anmennen par globalizasyon e osi konportman bann adilt otour zot. Malgre zot linosans, zot vilnerabilite, zot pa ganny eparnye par bann fleo tel koman labi drog ek lalkol.\n“Ozordi a lokazyon lafet bann zanfan, mon demann tou paran, tou zanmi e tou sa ki annan en leker pou nou zanfan pou koste e protez nou zanfan.\n“Sa paran ki pa pe ankouraz son zanfan pour al lekol, reflesir ki ou aksyon ozordi i determin sa ki ou zanfan pou vini demen. Napa en leskiz pour pa anvoy ou zanfan lekol si i an bonn sante. Lekol i gratwit. I drwa tou zanfan pour ganny akse a ledikasyon. I alors responsabilite tou paran pour garanti sa drwa.\n“Bondye in beni nou avek en lanvironnman ideal pour fer nou zanfan grandi. Annou servi li byen e annou apresye li.\n“Gouvernman pou kontinyen envestir dan lenfrastriktir, resours imen, servis ek progranm pour fer sir ki nou zanfan i annan tou mwayen debaz pour epanouir. Me anmenmtan, lafanmiy ek kominote zot osi zot bezwen ranforsi sa rol enportan ki zot annan pour zwe dan devlopman ek ledikasyon nou zanfan. Tou zanfan i bezwen sipor ek soutyen lafanmiy ek lasosyete pour zot kapab devlop sa bann bon baz pour vin bann adilt responsab. Bann parol saz i fer nou rapel ki i pran en vilaz antye pour fer grandi en zanfan.\n“Ozordi i en loportinite pour nou reflesir lo ki mannyer ansanm nou kapab fer fas avek bann defi ki pe menas lavenir nou bann zanfan. Sak endividi i bezwen pran son responsabilite swa koman en paran oubyen en zanfan; me pli enportan nou tou ansanm koman manm sa sosyete. Tou dimoun i bezwen santi zot enplike.\n“Zanfan osi i bezwen adopte bann labitid pozitiv ki pou ed zot asir zot fitir. Zot bezwen aprann apresye tou sa ki otour zot; zot paran, zot lakour, zot ansennyan, tou bann loportinite ki a zot dispozisyon e pli enportan ki tou, zot bezwen apresye sa kado lavi ki bondye in donn nou tou e servi li byen.\n“Mon profit sa lokazyon pour remersye tou ki dan en fason ou en lot pe fer zot par pour siport e travay avek zanfan.\n“Mon swet tou zanfan en bon lafet e mon demann zot pour pran en moman pour mazin lezot zanfan dan lemonn ki pa kapab selebre zot lafet.”


Bann zenn i anmize dan manifestasyon 11-an NRA\nTou bann aktivite ti deroul lo laplenn Fredom Square.\nBann zenn sorti diferan lekol lo Mahé ti prezan e pour fer pli spesyal bann zanfan sorti lekol Praslin, La Digue e menm Silhouette ti la pour sa manifestasyon.\nMinis Dezinyen, Msye Vincent Meriton, ki osi Minis pour Zafer Sosyal, Devlopman Kominoter ek Spor, ensi ki bann travay departman zafer sosyal, ti la pour akonpanny bann animater NRA pour sa aktivite.\nAvan bann aktivite ti konmanse, per Collin Underhood sorti kot legliz Katolik Romen, ti fer en lapriyer. Minis Meriton ti answit koz ek bann zanfan ki ti prezan e ti dir zot: «Mon tre kontan pour vvwar zot rasanble isi ozordi (Sanmdi) me mon ti pour pli kontan si mon ti vwar zot paran avek zot.»\nMinis Meriton ti profite pour lans lapel avek bann zanfan pour demann zot paran pour akonpanny zot dan bann tel aktivite e pourkwa pa zwenn dan bann group NRA dan zot distrik respektiv.\nI ti osi profite pour remersye bann dimoun ek bann lorganizasyon ki responsab pour fer group NRA. En gro mersi ti al pour Minister Lasante ek Minister Ledikasyon ki pare pour ede nenport ler ki NRA i annan en bezwen.\nApre ki bann zanfan ti’n ganny akeir, aktivite ti konmanse avek legzersis kot zot ti sof zot lekor pour met pare pour zot lazournen.\nBann diferan aktivite ti konpri foutbol, taye (relay), zwe serk, paryaz taye anmar lipye (three-legged race), zwe serso, paryaz ranpli boutey, zwe larou ek paryaz bos lakord.\nAktivite ki bokou zanfan ti pli enterese avek, sirtou bann ki ti pli pti, ti bouncy castle.\nLo laplenn ti osi annan stòl kot bann dantis ti la pour edik bann zanfan lo lenportans gard lapropte labous.\nApre ki zanfan ti’n pran zot dezennen, bann aktivite sportif ti kontinyen e dan 2er edmi bann zanfan ti kapab dekouver talan zot bann zanmi atraver en pti spektak ki ti konpri danse, sante, parmi plizyer lezot ankor.\nBann aktivite ti deroule ziska 4er kot bann zanmi ti dir orevwar, e met randevou ki zot a zwenn laprosenn fwa, me malgre sa labsans zot reste «Zanmi pour touzour».\nNou prezant zot enn de portre tire pandan sa lazournen par nou fotografer Patrick Joubert.


Prezidan Michel i zwenn Depite Premye Minis Moris e Prezidan Konsey Rezyonal Lareinyon | Ministry of Youth Sports & Culture\nHome - National Highlights - Prezidan Michel i zwenn Depite Premye Minis Moris e Prezidan Konsey Rezyonal Lareinyon\nPrezidan Michel i zwenn Depite Premye Minis Moris e Prezidan Konsey Rezyonal Lareinyon\nPrezidan James Michel ti yer apremidi rankontre Depite Premye Minis Morisyen, Msye Xavier Duval, e Prezidan Konsey Rezyonal la Reinyon, Msye Didier Robert.\nSa ti pandan de rankont separe State House. Minis pour Zafer Etranzer ek Transpor, Msye Joël Morgan, e son omolog pour Tourizm e Kiltir, Msye Alain St Ange, ti osi prezan pandan le de rankont.\nMsye Robert ti lo son kote akonpannyen par Anbasader Franse Lionel Majesté-Larrouy.\nLe de dirizyan rezyonal i aktyelman Sesel kot zot in ganny envite pour asiste Karnaval Enternasyonal Victoria.\nKoman de partener enportan dan devlopman konsep Iles Vanilles, Prezidan Michel ti abord sa size avek zot, kot zot ti diskit posibilite organiz bann krwazyer otour bann zil Losean Endyen, parmi lezot progranm touristik.\nMsye Duval ek Msye Robert ti fer remarke ki Karnaval Enternasyonal Victoria dan limenm i non selman permet lesanz kiltirel ant bann pei, me in vin en moman tre for lo kalandriye Iles Vanilles. Zot ti eksprim swe ki bann zil Losean Endyen i kapab rankontre pli souvan posib pour zot kapab ranforsi bann lyen lanmitye ki deza egziste.\nDepite Premye Minis Morisyen e Prezidan konsey Rezyonal Lareinyon ti profite pour felisit Sesel pour organiz en karnaval sa lanpler.\nLe trwa dirizan ti osi koz lo size lanvironnman e sanzman klima ki krisyal pour sirvi nou bann zil. Lo sa size, Msye Robert ti annan en bon nouvel pour Prezidan Michel. I ti dir ki sa pye kokodmer ki Sesel in ofer La Reinyon pe byen pouse, e ki sa i senboliz lafors lanmitye ant le de pei.\nPrevious: Official opening of fifth Carnaval International de Victoria\nNext: Zanfan pe ganny prepare pour konpetisyon ‘Zenn artis lemonn kreolofonn’


Kominike Lapolis 20/03/2019\n6 sispe I ganny arete pou lans latak lo en lakaz e enterfer avek travay lapolis.\nLapolis in raporte ki ozordi in aret 6 sispe an koneksyon avek en lensidan kot en group dimoun arme avek baton e gran kouto ti sey anpes en group son zofisye fer serten travay Plaisance yer.\nLensidan yer mardi ti an rezilta en bagar lendi ant 2 zonm, kot enn tin bles lot dan figir avek en kouto, e yer sa zonm ki tin ganny blese ti mont en tim e al atak lakaz kot sa zonm ki tin bles li ti pe reste.\nSa prezimen akize ti demann lasistans lapolis me sa group dimoun ti anpes manm lafors ki ti reponn pou lasistans ariv kot lakaz.\nSete selman apre ganny ranfor avek lezot younit ki sa premye group zofisye ti ganny sans sekirize sa prezimen akize.\nLapolis pe fer lanket kont sa 6 sispe kin ganny arete e pe ganny detenir ansemoma. Lofans ki sa 6 sispe pe fer fas avek I enkli andomaz propriyete, (lakaz kot sa prezimen akize dan ka blese i reste) reziste larestasyon, anpes lapolis fer son louvraz osibyen ki pou ensit vyolans .\nParmi sa 6 sispe i annan 2 ki lapolis ti pe rode an koneksyon avek serten lezot lofans kriminel anrezistre kont zot kordgard Mont Fleuri.


Louvertir L’Union Housing Estate | 11 October 2019\nPrezidan Faure ek lezot envite dan en portre souvenir avek bann fanmiy ki’n benefisye avek sa nouvo proze lakaz\nRev 24 fanmiy Digwa i vin vre\nRev 24fanmiy Digwa pour annan zot prop lakaz ti vin vre yer. Zot in ganny zot lakaz dan kad proze 24 lakaz dan 24 distrik dan 24 mwan e Prezidan Danny Faure, linisyater sa proze, ti prezan pour temwanny sa seremoni remet lakle avek sa bann fanmiy.\nAnnefe sete Prezidan limenm avek Minis pour Lafanmiy, Madanm Mitcy Larue, ki ti devwal plak pour ofisyelman inogir sa nouvo housing estate.\nKonstriksyon lo sa nouvo housing estate, nonmen L’Union Housing Estate ki’n kout par lao 34 milyon roupi, ti konmanse an Oktob lannen pase e in pran preski enn an pour konplete. Sa i konpri 24 lakaz trwa lasanm avek en larsitektir modern me ki toutfwa reflekte nou kiltir Seselwa. Bann lakaz in ganny konstrir avek bokou swen pour asire ki zot entegre avek lanvironnman L’Union Estate.\nDan son ladres avek bann lokater, Minis pour Lafanmiy, Madanm Mitcy Larue, ti dir:«Ser zabitan, ozordi nou pa zis pe donn zot lakle en lakaz me en zouti kle ki pou ed zot byen ankadre zot fanmiy e fer sa landrwa vin en lakour. Dan en tel lanvironnman, fanmiy i viv pli ere. Vwazen i santi zot anba mwens presyon apre en zournen travay e lazwa de viv i ganny santi par sa kominote.»\nMinis ti osi ankouraz bann lokater ek bann ki ankor pe esper en lakaz pour kontinyelman reste a zour avek zot peyman. In ganny fer resorti dan en legzersis par departman lakaz dan bann distrik ki bokou fanmiy pa pe onor peyman zot ‘scheme lakaz’.\n«Polisi gouvernman i kler e i pou reste enn kot sa ki bezwen lakaz i bezwen montre zot langazman pour pey zot scheme pour zot prop lakaz. Mon swe ozordi pour bann ki ankor pe espere, se ki zot kontinyen envestir dan zot lakaz, pey zot kontribisyon tou le mwan, annan enpe pasyans e gard zot lespwar o, gouvernman pa pou abandonn zot akoz zot pou ganny asiste dan bann prosen proze lakaz,» Minis Larue ti azoute.\nLegzersis pour met bann aplikan lo sistenm pwen i kontinyel dan bann distrik. Sa legzersis ava donn Minister Labita, Later, Lenfrastriktir ek Transpor lo Later lenformasyon konkret lo bezwen lakaz parmi bann zabitan, pour meyer planifikasyon dan le fitir.\nLo non bann lokater, Manmzel Dora Morel ti remersye gouvernman pour en tel proze e ankouraz bann fanmiy pour pran byen zot responsabilite anver zot lakour ek zot fanmiy, pour asire ki sa nouvo housing estate i vin en bon vwazinaz kot lape, bon savwar viv ek respe i rennyen.